1 Mose 37 ASCB – 创世记 37 CCB | Biblica\n1 Mose 37 ASCB – 创世记 37 CCB\n1Yosef tenaa Kanaan asase a na nʼagya te so sɛ ɔhɔhoɔ no so.\n2Yosef abusua ho asɛm nie:\nƐberɛ a Yakob ba Yosef dii mfirinhyia dunson no, na ɔne ne nuanom hwɛ wɔn agya Yakob nnwan so. Na ɔyɛ Bilha ne Silpa a wɔyɛ nʼagya yerenom no mmammarima no ɔboafoɔ. Na ɔyɛ obi a nneɛma a ne nuanom no yɛ a ɛnyɛ no, ɔtaa bɛka kyerɛ wɔn agya Yakob.\n3Na Israel pɛ ne ba Yosef asɛm sene ne mma a aka no nyinaa, ɛfiri sɛ, ɔwoo no ne nkɔkoraaberɛ mu; ɛno enti, ɔpam batakari bi a ɛyɛ fɛ maa no. 4Ɛberɛ a ne nuanom no hunuu sɛ wɔn agya pɛ nʼasɛm sene wɔn nyinaa no, wɔtan no a na wɔnka abodwosɛm nkyerɛ no.\n5Ɛda bi, Yosef soo daeɛ. Ɔkaa daeɛ a ɔsoeɛ no kyerɛɛ ne nuanom mmarima no, wɔtan no kyɛnee kane no mpo. 6Yosef ka kyerɛɛ ne nuanom no sɛ, “Montie daeɛ bi a maso. 7Mesoo daeɛ, na yɛrekyekyere aburoo afiafi wɔ afuom. Ɛberɛ a yɛgu so rekyekyere aburoo no, amonom hɔ ara, me afiafi a makyekyere no sɔre gyinaa ntenten. Mo afiafi a moakyekyere no nso twaa me deɛ no ho hyiaeɛ, kotoo no.”\n8Yosef nuanom no bisaa no sɛ, “Enti, wʼadwene ne sɛ wobɛdi yɛn so anaa? Wogye di sɛ, ampa ara, wobɛtumi aka yɛn ahyɛ?” Esiane ne daeɛ a ɔsoeɛ no ne asɛm a ɔkaeɛ no enti, ɛmaa ne nuanom no kyirii no kɔkɔɔkɔ.\n9Afei, ɔsane soo daeɛ bio. Ɔkaa daeɛ a ɔsoeɛ no kyerɛɛ ne nuanom no sɛ, “Montie: Maso daeɛ foforɔ bio. Mesoo daeɛ, na owia, ɔsrane ne nsoromma dubaako rekoto me.”\n10Saa daeɛ yi deɛ, ɔka kyerɛɛ nʼagya ne ne nuammarimanom no. Nʼagya tee saa daeɛ no, ɔkaa nʼanim sɛ, “Ɛdeɛn daeɛ na woaso yi? Wopɛ sɛ wokyerɛ sɛ ampa ara, wo maame ne me ne wo nuammarimanom no bɛba abɛkoto wo anaa?” 11Yei maa ne nuammarimanom no ani beree no mmorosoɔ. Nanso, nʼagya deɛ, ɔdwenee asɛm no ho kɔɔ akyiri.\nYosef Nuanom Bɔ Ne Ho Pɔ\n12Ɛda bi, Yosef nuammarimanom no de wɔn agya nnwan kɔɔ adidi wɔ Sekem. 13Israel ka kyerɛɛ Yosef sɛ, “Sɛdeɛ wonim no, wo nuanom no de mmoa no kɔ adidi wɔ Sekem. Bra, na mensoma wo wɔn nkyɛn.”\nYosef buaa sɛ, “Yoo, agya, mate.”\n14Enti, Israel ka kyerɛɛ Yosef sɛ, “Kɔ na kɔhwɛ sɛ wo nuanom ho te sɛn, na nnwan no nso, na sane bɛka biribi kyerɛ me.” Enti, Israel somaa Yosef firii Hebron subɔnhwa no mu.\nƐberɛ a Yosef duruu Sekem no, 15ɔbarima bi hunuu no sɛ ɔnenam wura no mu. Ɔbarima no bisaa no sɛ, “Worehwehwɛ ɛdeɛn?”\n16Yosef buaa no sɛ, “Merehwehwɛ me nuammarima. Mesrɛ wo, wobɛtumi akyerɛ me baabi a wɔde wɔn nnwan no kɔ adidi?”\n17Ɔbarima no buaa no sɛ, “Wo nuammarimanom no afiri ha kɔ. Metee sɛ wɔreka sɛ, ‘Momma yɛnkɔ Dotan.’ ”\nEnti, Yosef tii ne nuanom no, kɔtoo wɔn wɔ Dotan hɔ. 18Ɛberɛ a Yosef fitiiɛ no, wɔhunuu no wɔ akyirikyiri sɛ ɔreba. Ansa na ɔreduru wɔn nkyɛn no, wɔbɔɔ ne ho pɔ sɛ wɔbɛkum no.\n19Wɔkeka kyerɛkyerɛɛ wɔn ho wɔn ho sɛ, “Monhwɛ! Ɔdaeɛsofoɔ no na ɔreba no! 20Mommra seesei ara, na yɛnkum no, na yɛnto no ntwene amena no bi mu, na yɛnkɔka nkyerɛ yɛn agya sɛ, aboa bi akye no awe, na yɛnhwɛ sɛ biribi bɛfiri ne daeɛ ahodoɔ no mu aba anaa.”\n21Ruben a ɔyɛ wɔn nua panin tee saa asɛm yi no, ɔbɔɔ mmɔden sɛ ɔbɛgye Yosef nkwa. Ɔkaa sɛ, “Mommma yɛnkum no. 22Monnhwie mogya ngu. Momma yɛnto no ntwene amena a ɛwɔ ɛserɛ yi so no bi mu. Na mommma yɛmfa yɛn nsa nka no.” Ruben kaa saa asɛm yi de gyee no firii wɔn nsam, sɛdeɛ ɔbɛnya ɛkwan de no akɔhyɛ wɔn agya nsa.\n23Yosef bɛduruu ne nuammarimanom no nkyɛn no, wɔworɔɔ ne batakari fɛfɛ a ɛhyɛ no no. 24Afei, wɔtoo no twenee amena bi mu. Saa amena no, na nsuo biara nni mu.\n25Afei, ɛberɛ a anuanom no tenaa ase sɛ wɔredidi no, wɔtoo wɔn ani hunuu sɛ nyoma bebree sa so reba faako a na wɔrebɛdidi hɔ no. Wɔhunuu sɛ saa nkurɔfoɔ no yɛ Ismaelfoɔ adwadifoɔ bi a wɔsoso hyehwam, akyenkyennuro ne kurobo a wɔde firi Gilead rekɔtɔn no wɔ Misraim asase so.\n26Yuda ka kyerɛɛ ne nuanom no sɛ, “Sɛ yɛkum yɛn nua yi, kata ne mogya so a, ɛdeɛn mfasoɔ na yɛbɛnya. 27Momma yɛnyi no, na yɛntɔn no mma Ismaelfoɔ adwadifoɔ yi, sene sɛ yɛbɛkum no. Ɛkɔsi sɛn ara a, ɔyɛ yɛn nua kumaa a ɔyɛ yɛn busuani.” Ne nuanom mmarima no penee nʼadebisa no so.\n28Ɛberɛ a Midian adwadifoɔ no bɛduru hɔ no, Yosef nuanom no yii no firii amena no mu, tɔn no gyee dwetɛ gram ahanu aduonu nwɔtwe (228) maa Ismaelfoɔ no, maa wɔde no kɔɔ Misraim.\n29Ruben sane nʼakyi baa amena no ho, na ɔhunuu sɛ Yosef nni amena no mu no, ɔsunsuanee ne ntadeɛ mu. 30Ɔkɔɔ ne nuammarimanom no hɔ, kɔka kyerɛɛ wɔn sɛ, “Abarimaa no nni hɔ oo! Enti, seesei menyɛ me ho dɛn ni!”\n31Afei, anuanom no faa Yosef batakari no, kumm abirekyie, de batakari no nuu ne mogya no mu. 32Wɔde Yosef batakari fɛfɛ no kɔɔ wɔn agya nkyɛn, kɔka kyerɛɛ no sɛ, “Yɛhunuu saa atadeɛ yi wɔ wura mu hɔ baabi. Hwɛ sɛ ɛyɛ Yosef atadeɛ anaa?”\n33Wɔn agya hunuiɛ ampa, kaa sɛ, “Nokorɛ, ɛyɛ me ba Yosef atadeɛ! Aboa bi akye no awe. Ampa ara sɛ, aboa ko no atete Yosef ɛnam pasaa.”\n34Na Yakob sunsuanee ne ntadeɛ mu, hyɛɛ ayitadeɛ, suu ne ba no nna bebree. 35Ne mmammarima ne ne mmammaa nyinaa bɛtwaa ne ho hyiaeɛ, kyekyeree ne werɛ, nanso ankɔsi hwee. Yakob kaa sɛ, “Dabi, mede awerɛhoɔ bɛwu akɔto me ba no asamando.” Enti, nʼagya Yakob suu no.\n36Deɛ ɛbaeɛ ne sɛ, Midianfoɔ no nso kɔtɔn Yosef maa Potifar wɔ Misraim. Saa Potifar no na ɔyɛ ɔhene Farao dabehene ne nʼawɛmfoɔ so panin.\nASCB : 1 Mose 37


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Bassa (Cameroon) Batak (Toba) Bengali Bislama Boulou Brazilian Sign Language Bulgarian Cambodian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Colombian Sign Language Croatian Czech Danish Drehu Dutch Ecuadorian Sign Language Efik English Estonian Ewe Fijian Finnish Finnish Sign Language French Garifuna Georgian German German Sign Language Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (White) Hungarian Hungarian Sign Language Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikaonde Kiluba Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lomwe Luganda Macedonian Macua Malagasy Malay Malayalam Maltese Mambwe-Lungu Marathi Mauritian Creole Mbunda Mexican Sign Language Mongolian Myanmar Navajo Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Polish Polish Sign Language Portuguese Portuguese (Portugal) Punjabi Quebec Sign Language Quechua (Bolivia) Quichua (Chimborazo) Quichua (Imbabura) Rarotongan Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tshiluba Tsonga Tswana Turkish Tuvaluan Twi Ukrainian Umbundu Urdu Uzbek Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\n“Mewaree Sophia * no, mfe 39 akyi, yare bi a na atena ne so akyɛ twaa ne nkwa so. Me nnamfo boaa me pa ara, na me nso mantena hɔ kwa, mmom mepɛɛ biribi de me bere yɛe. Nanso afe mua, na megye me ho a ennye; awerɛhow nko ara. Ɛyɛ a na awerɛhow no ayɛ kɛse, ɛyɛ nso a na ɛso atew; na minhu nea menyɛ me ho mpo. Seesei a merekasa yi, me yere wui no, mfe mmiɛnsa atwam. Ɛno mpo, ɛwom ara a awerɛhow tumi hyɛ me so mpofirim.”—Kostas.\nWoahwere wo dɔfo bi wɔ owu mu anaa? Sɛ saa a, ebia wo nso wote nka te sɛ Kostas. Yɛreka nneɛma a ɛma obi koma bubu anaa ɛma adwinnwen hyɛ obi so a, emu baako pa ara ne sɛ onii no bɛhwere ne yere, ne kunu, n’adamfo bi a ɔdɔ no, anaa ne busuani. Animdefo bi asua awerɛhow a owu de ba ho ade, na wogye tom sɛ nea yɛreka yi yɛ nokware. Nhoma bi ka sɛ, “sɛ obi biribi wu a, ɛyɛ a ɔte nka sɛ wahwere ade kɛse pa ara, na ɛnyɛ ade a ne nsa betumi aka bio.” (The American Journal of Psychiatry) Sɛ obi biribi wu na odi yaw kɛse saa a, ebia obebisa sɛ: ‘Medi awerɛhow sei ara akosi da bɛn? Enti m’ani bɛsan agye bio? Dɛn koraa na ɛbɛma me ho atɔ me?’\nNyan! yi bɛma yɛanya saa nsɛmmisa no ho mmuae. Sɛ wo dɔfo bi wui nkyɛe a, asɛm a edi hɔ no bɛma woahu nea ɛsɛ sɛ wohwɛ kwan. Nsɛm a aka a ebedidi so no bɛma woahu nneɛma a ebetumi aboa wo ama w’awerɛhow no so atew.\nYegye di pa ara sɛ, obiara a ne dɔfo bi awu ma enti ɔredi awerɛhow no, nsɛm a edidi so no bɛkyekye ne werɛ na aboa no.\n^ nky. 3 Wɔasesa edin no bi wɔ nsɛm a edidi so yi mu.\nƆhaw ne atenka ahorow bi wɔ hɔ a, obiara a ne dɔfo awu tumi fa mu. Ebi ne sɛn?\nShare Share Obi Biribi Wu a, Ɛyɛ Yaw Pa Ara


Leviticus 11 | Intanɛt So Bible| Wiase Foforɔ Nkyerɛaseɛ\n11 Yehowa ka kyerɛɛ Mose ne Aaron sɛ: 2 “Monka nkyerɛ Israelfo sɛ, ‘Asase so mmoa nyinaa, nea mubetumi awe ni:+ 3 Mubetumi awe aboa biara a ne nan mu apae na opuw wesaw.+ 4 “‘Mmoa a wopuw wesaw anaa wɔn nan mu apae a ɛnsɛ sɛ mowe ni: Monnwe yoma, efisɛ opuw wesaw de, nanso ne nan mu mpaee. Ne ho ntew mma mo.+ 5 Afei nso monnwe atwaboa,+ efisɛ opuw wesaw de, nanso ne nan mu mpaee. Ne ho ntew mma mo. 6 Monnwe adanko+ nso, efisɛ opuw wesaw de, nanso ne nan mu mpaee. Ne ho ntew mma mo. 7 Bio nso monnwe prako,+ efisɛ ne nan mu apae asi de, nanso ompuw nwesaw. Ne ho ntew mma mo. 8 Monnwe wɔn nam, na munnso wɔn afunu mu.+ Wɔn ho ntew mma mo.+ 9 “‘Nsu mu mmoa a mubetumi awe ni:+ Asubɔnten anaa po mu aboa biara a ntɛtɛw ne abona wɔ ne ho+ de, mubetumi awe. 10 Nanso po anaa nsu biara mu mmoa manyamanya anaa nsu mu akra ateasefo a wonni ntɛtɛw ne abona de, ɛyɛ mo akyide. 11 Ɛyɛ mo akyide ankasa. Monnwe bi,+ na wɔn funu nso, munkyi koraa. 12 Biribiara a ɛwɔ nsu mu a enni ntɛtɛw ne abona yɛ mo akyide. 13 “‘Ntuboa a ɛsɛ sɛ mukyi ni.+ Monnwe wɔn nam. Wɔyɛ akyide: Ɔkɔre,+ ɔkɔrebia, opete tuntum, 14 ne ɔkom ne ɔsansa,+ ne wɔn a wɔn su te saa, 15 ne kwaakwaadabi+ ahorow nyinaa, 16 ne sohori,+ ɔpatu, asomfena, ne akorɔma, ne wɔn a wɔn su te saa, 17 ne ɔpatubiaa, po so anene, ɔpatu asotenten,+ 18 ne suborɔkokɔ, pokupoku, ne opete,+ 19 ne asukɔnkɔn ne asunoma ahorow a wɔn su te sɛ eyinom, ne asɔkwaa ne ampan.+ 20 Ntuboa manyamanya a wotumi nantew wɔn nan anan so yɛ mo akyide.+ 21 “‘Ntuboa manyamanya a wotumi nantew wɔn nan anan so yi na monwe, wɔn a wɔwɔ nan a wɔde huruhuruw fam. 22 Wɔn mu nea mubetumi awe ni: Mmoadabi ahorow nyinaa,+ ne aketekre ne mmebɛw+ ahorow. 23 Ntuboa manyamanya foforo a wɔwɔ nan anan yɛ mo akyide.+ 24 Eyinom begu mo ho fĩ. Obiara a obeso wɔn funu mu no ho begu fĩ akosi anwummere.+ 25 Na obiara a ɔbɛsoa wɔn funu no, ɛsɛ sɛ ɔhoro+ n’atade, nanso ne ho begu fĩ akosi anwummere. 26 “‘Sɛ aboa bi nan mu apae nanso ɛmpae nsii, na ompuw nwesaw a, ɛyɛ mo akyide. Obiara a obeso ne mu no ho begu fĩ.+ 27 Mmoa a wɔnantew wɔn nan anan so no ho ntew mma mo. Obiara a obeso wɔn funu mu no ho begu fĩ akosi anwummere. 28 Obiara a ɔbɛsoa wɔn funu+ no, ɛsɛ sɛ ɔhoro n’atade,+ nanso ne ho begu fĩ akosi anwummere, efisɛ wɔn ho ntew mma mo. 29 “‘Mmoa a wɔwea fam a wɔn ho ntew ni:+ Ahweaa, aperekesima,+ ne ɔketew, ne wɔn a wɔn su te saa, 30 ne ɔdannena, ɔmampam, bɔmɔte, anhwea-ketew ne ɔbosomaketew. 31 Saa mmoa a wɔwea fam+ yi ho ntew mma mo. Obiara a obeso wɔn funu mu no ho begu fĩ akosi anwummere.+ 32 “‘Biribiara a wɔn mu biara bewu atɔ so no ho ntew, ade a wɔde dua+ asen oo, atade oo, nhoma+ oo, atweaatam+ oo, ɛho ntew. Biribiara a wɔde yɛ adwuma no, ɛsɛ sɛ wɔde hyɛ nsu mu, nanso ɛho begu fĩ akosi anwummere ansa na ɛho atew. 33 Na kuku+ biara a wɔn mu bi bewu atɔ mu no, biribiara a ɛwɔ mu no ho ntew, na ɛsɛ sɛ mobɔ no.+ 34 Sɛ nsu fi mu gu aduan biara so a, ɛho ntew, na biribiara a obi bɛnom wom no nso ho ntew. 35 Biribiara a wɔn funu bɛtɔ so no ho ntew. Fononoo oo, nea ahina si so oo, ɛsɛ sɛ wɔbɔ no. Ɛho agu fĩ, na ɛho ntew mma mo. 36 Nsuti ne abura a nsu wom de, ɛho bɛkɔ so atew, nanso nea obeso wɔn funu mu no ho begu fĩ. 37 Sɛ wɔn funu tɔ aba bi a wɔrebedua so a, ɛho da so ara tew. 38 Nanso sɛ ɛba sɛ wɔde nsu gu aba no so na aboa a wawu no ho biribi bɛtɔ so a, ɛho ntew mma mo. 39 “‘Sɛ mmoa a wɔde ama mo sɛ aduan no bi wu a, nea obeso ne funu mu no ho begu fĩ akosi anwummere.+ 40 Obiara a ɔbɛwe+ aboa a wawu no fã biara no, ɛsɛ sɛ ɔhoro n’atade, nanso ne ho begu fĩ akosi anwummere. Na obiara a ɔbɛsoa ne funu no nso bɛhoro n’atade, nanso ne ho begu fĩ akosi anwummere. 41 Na aboa biara a ɔwea fam yɛ akyide.+ Ɛnsɛ sɛ mowe. 42 Ɛnsɛ sɛ mowe aboa biara a ɔwea ne yafunu so+ anaa ɔnantew ne nan anan so anaa aboa biara a ɔwɔ nan bebree a ɔwea fam, efisɛ ɛyɛ akyide.+ 43 Mommfa mmoa a wɔwea fam yi nnsɛe mo kra, na mommfa nngu mo ho fĩ na mo ho anhura.+ 44 Mene Yehowa mo Nyankopɔn;+ montew mo ho na monyɛ kronkron,+ efisɛ meyɛ kronkron.+ Enti mommfa mmoa a wɔwea fam nngu mo kra ho fĩ. 45 Mene Yehowa a odii mo anim fii Egypt asase so de kyerɛe sɛ mene mo Nyankopɔn+ no. Monyɛ kronkron,+ efisɛ meyɛ kronkron.+ 46 “‘Eyi ne mmara a ɛfa mmoa nyinaa ho, ntuboa, akra ateasefo a wɔwɔ nsu mu,+ ne akra a wɔwea fam manyamanya nyinaa. 47 Eyi bɛma nsonsonoe+ abɛda nea ɛho tew ne nea ɛho ntew ntam, ne aboa a mubetumi awe ne nea muntumi nwe ntam.’”


Yakobo 1 | Intanɛt So Bible| Wiase Foforɔ Nkyerɛaseɛ\n1 Yakobo,+ Onyankopɔn ne Awurade Yesu Kristo akoa,+ de kɔma mmusuakuw dumien+ a wɔabɔ apete+ no. Mikyia mo! 2 Me nuanom, sɛ muhyia sɔhwɛ ahorow pii a, mummu no anigye koraa+ 3 na munhu sɛ mo gyidi a wɔasɔ ahwɛ yi bewie boasetɔ mu.+ 4 Na momma boasetɔ nwie n’adwuma na moayɛ pɛ+ adi mũ biribiara mu a hwee nhia mo.+ 5 Enti sɛ ɛka mo mu bi nyansa+ a, ma ɔnkɔ so ara mmisa Onyankopɔn+ efisɛ oyi ne yam ma nnipa nyinaa ade a ahohora biara nnim,+ na ɔde bɛma no.+ 6 Nanso ma ɔnkɔ so mmisa+ wɔ gyidi mu; ɛnsɛ sɛ n’adwenem yɛ no naa koraa,+ efisɛ nea n’adwenem yɛ no naa no te sɛ po asorɔkye a mframa bɔ+ de no di akɔneaba. 7 Mma obi a ɔte saa nnsusuw da sɛ obenya biribi afi Yehowa hɔ;+ 8 ɔyɛ onipa a n’adwene yɛ ntanta,+ ohinhim+ wɔ n’akwan nyinaa mu. 9 Na ma onua a onni bi nni ahurusi sɛ wɔama no so,+ 10 na ɔdefo+ nso sɛ wɔabrɛ no ase, efisɛ obetwam akɔ sɛ wuram nhwiren.+ 11 Na owia pue hyehyeehyew na ɛhyew wura ma ne nhwiren po na n’ahoɔfɛ sɛe. Saa ara na ɔdefo nso asetena kwan betwam akɔ.+ 12 Anigye ne nea ɔkɔ so gyina sɔhwɛ mu,+ efisɛ sɛ wogye no tom a, ne nsa bɛka nkwa abotiri+ a Yehowa de ahyɛ wɔn a wɔkɔ so dɔ no no bɔ no.+ 13 Sɛ sɔhwɛ+ to obi a, ɛnsɛ sɛ ɔka sɛ: “Onyankopɔn na ɔresɔ me ahwɛ.” Efisɛ wontumi mfa nnebɔne nsɔ Onyankopɔn nhwɛ, na ɔno nso nsɔ obiara nhwɛ. 14 Mmom nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada.+ 15 Afei sɛ akɔnnɔ no nyinsɛn a, ɛwo bɔne;+ na bɔne no nso nyin a, ɛwo owu.+ 16 Me nuanom adɔfo, mommma wɔnnnaadaa mo.+ 17 Akyɛde+ pa ne adekyɛde a ɛyɛ pɛ biara fi soro;+ efi hann Agya+ no nkyɛn, na sunsuma a ɛsakra na ɛdannan nni ne mu.+ 18 Esiane sɛ ɛyɛ ne pɛ+ nti, ɔde nokwasɛm no woo yɛn+ sɛnea yɛbɛyɛ n’abɔde mu aba a edi kan.+ 19 Munhu eyi, me nuanom adɔfo. Obiara nyɛ ntɛm ntie asɛm, ɔnyɛ nyaa nkasa,+ na ɔnyɛ nyaa mfa abufuw;+ 20 efisɛ onipa abufuw nna Onyankopɔn trenee adi.+ 21 Enti montow efĩ nyinaa ne bɔne a ɛyɛ adesoa hunu no ngu,+ na mumfi odwo mu mma wɔntɛw asɛm+ a ebetumi agye mo kra nkwa no mo mu.+ 22 Na monyɛ asɛm no yɛfo,+ na monnyɛ atiefo nko mfa nsusuwii hunu nnaadaa mo ho.+ 23 Na sɛ obi yɛ asɛm no tiefo, na ɔnyɛ ne yɛfo+ a, ɔte sɛ onipa bi a ɔhwɛ n’anim* ahwehwɛ mu. 24 Ɔhwɛ ne ho na ɔkɔ, na ntɛm ara ne werɛ fi onipa ko a ɔyɛ. 25 Na nea ɔhwehwɛ ahofadi mmara a ɛyɛ pɛ+ no mu na ɔtena mu no, n’ani begye+ sɛ ɔreyɛ saa efisɛ wabɛyɛ adwuma no yɛfo+ na ɔnyɛ otiefo werɛfirifo. 26 Sɛ obi bu ne ho sɛ ɔyɛ onyamesomfo+ nanso ɔnto ne tɛkrɛma nnareka,+ na mmom ɔkɔ so daadaa ne koma+ a, onipa a ɔte saa no som yɛ ɔkwa.+ 27 Ɔsom a ɛho tew+ na efĩ biara nni ho+ yɛn Nyankopɔn ne Agya no ani so ne eyi: sɛ obi bɛhwɛ nnyanka+ ne akunafo+ wɔn ahohia mu,+ na watwe ne ho afi wiase+ nkekae+ ho.\n^ Nea ɛkyerɛ ankasa ne “anim a wɔde woo no.”


20 “Sɛ wo ne w’atamfo rekɔko na wuhu sɛ wɔwɔ apɔnkɔ ne nteaseɛnam+ ne dɔm a wɔdɔɔso sen wo a, nsuro wɔn efisɛ Yehowa wo Nyankopɔn a oyii wo fii Egypt asase so no+ ka wo ho.+ 2 Na sɛ morebɛn akono a, ɔsɔfo no mmɛkasa nkyerɛ ɔman no.+ 3 Ɔnka nkyerɛ wɔn sɛ, ‘Israel muntie, ɛnnɛ morebɛn mo atamfo ne wɔn akɔko. Mommma mo koma nntu,+ munnsuro wɔn na mo ho mmpopo, na mommma wɔn ho nnyɛ mo hu.+ 4 Yehowa mo Nyankopɔn ka mo ho, na ɔne mo atamfo bɛko ama mo na wagye mo.’+ 5 “Mpanyimfo+ no nso mmɛkasa nkyerɛ ɔman no sɛ, ‘Hena na wasi fie foforo a ommuee ano? Ɔnsan nkɔ ne fie na wankowu wɔ akono amma obi foforo ammue ano.+ 6 Hena na wayɛ bobeturo a onnya ntew so? Ɔnsan nkɔ ne fie na wankowu wɔ akono amma obi foforo amfa.+ 7 Hena na wasi ɔbea bi asiwa a onnya nkɔfaa no? Ɔnsan nkɔ ne fie+ na wankowu wɔ akono amma ɔbarima foforo ankɔfa no.’ 8 Mpanyimfo no nsan nka nkyerɛ ɔman no sɛ, ‘Hena na osuro na ne koma atu?+ Ɔnsan nkɔ ne fie na wantu ne nuanom koma sɛnea ne koma atu no.’+ 9 Na sɛ mpanyimfo no ne ɔman no kasa wie a, wɔmpaw asafohene nsisi asraafo no so na wonni ɔman no anim. 10 “Sɛ wo ne kurow bi rekɔko a, bɔ dawuru ma onhu nea ebetumi ama asomdwoe aba.+ 11 Sɛ kurow no de asomdwoe hyia wo na obue n’apon ma wo a, ɛnde fa emu nnipa nyinaa yɛ nkoa na wɔnsom wo.+ 12 Na sɛ kurow no amfa asomdwoe anhyia wo+ na ɔne wo ko a, ka no hyem, 13 na Yehowa wo Nyankopɔn nso de kurow no bɛhyɛ wo nsa na wode nkrante akunkum emu mmarima nyinaa.+ 14 Na fa kurow no mu mmea ne mmofra nkumaa+ ne nyɛmmoa+ ne biribiara a ɛwɔ hɔ,+ na di w’atamfo a Yehowa wo Nyankopɔn de wɔn ama wo no asade.+ 15 “Saa na fa yɛ nkurow a ɛne wo ntam twe no nyinaa; ɛnyɛ aman a ɛwɔ ha yi nkurow no bi. 16 Na aman a Yehowa wo Nyankopɔn de ama wo sɛ agyapade yi de, nnyaw biribiara a ɛhome wɔ nkurow no mu.+ 17 Sɛe wɔn pasaa: Hitifo ne Amorifo ne Kanaanfo ne Perisifo ne Hiwifo ne Yebusifo,+ sɛnea Yehowa wo Nyankopɔn ahyɛ wo no. 18 Sɛe wɔn na wɔankyerɛ mo akyide a wɔyɛ ma wɔn anyame no, na moanyɛ bɔne antia Yehowa mo Nyankopɔn.+ 19 “Sɛ worekɔko afa kurow bi na woka no hyem nna pii a, mfa akuma nsɛe ɛhɔ nnua, efisɛ ɛso aba no bi na wubedi. Enti ntwitwa ngu.+ Adɛn, dua yɛ nipa na woaka no ahyem? 20 Nanso dua a wonni n’aba de, twa kyene. Sisi akoban+ twa kurow a ɛne wo reko no ho hyia kosi sɛ ɛbɛhwe ase.


Asomafo 16 NA-TWI - Timoteo kɔka Paulo ne Silas ho - Paulo - Bible Gateway\nAsomafo 15Asomafo 17\nAsomafo 16 Nkwa Asem (NA-TWI)\n16 Paulo toaa n’akwantu no so kɔɔ Derbe ne Listra. Ɛhɔ na na gyidini bi a ne din de Timoteo a ne na yɛ Yudani gyidini na n’agya nso yɛ Helani no te. 2 Anuanom a na wɔwɔ Listra ne Ikonium no nyinaa dii Timoteo ho adanse pa. 3 Esiane sɛ na Paulo pɛ sɛ ɔde Timoteo ka ne ho kɔ nti, otwaa no twetia. Efisɛ, Yudafo a na wɔwɔ hɔ no nyinaa nim sɛ Timoteo n’agya yɛ Helani. 4 Kurow biara a woduu so no, wɔkaa mmara a asomafo ne mpanyimfo a wɔwɔ Yerusalem ahyɛ sɛ wonni so no kyerɛɛ wɔn. 5 Asafo no nyinii gyidi mu na daa nnipa pii bɛkaa wɔn ho.


Yeremia 3 | Intanɛt So Bible| Wiase Foforɔ Nkyerɛaseɛ\n3 Wɔka sɛ: “Sɛ ɔbarima bi gyaa ne yere, na ɔbea no fi ne nkyɛn kɔyɛ ɔbarima foforo yere a, ɔbarima no betumi akɔ ne nkyɛn bio anaa?”+ Ɛnyɛ efĩ+ na wɔde aka asase no anaa? “Nanso wo de, wo ne adɔfo pii na abɔ aguaman;+ wubetumi asan aba me nkyɛn bio?”+ Yehowa asɛm ni. 2 “Ma w’ani so kyerɛ akwan so na hwɛ.+ Ɛhe na wɔne wo nnae?+ Akwan nkyɛn na wote twɛn wɔn, sɛ Arabiani a ɔte sare so,+ na wode w’aguamammɔ ne wo bɔne+ agu asase no ho fĩ. 3 Ɛno nti wɔasiw asusow kwan,+ na adonsu nso ntɔe.+ Wo moma so te sɛ ɔbea guamanfo de, na wunnim aniwu.+ 4 Afei de, wofrɛ me sɛ, ‘Me papa,+ me mmabaabere+ mu adamfo ne wo! 5 Wode bɛhyɛ wo mu akosi daa, na w’ani bedi yɛn bɔne akyi akosi daa?’+ Hwɛ, woakasa, nanso woyɛ nneɛma bɔne a wubetumi nyinaa.”+ 6 Na Yehowa ka kyerɛɛ me wɔ Ɔhene Yosia+ nna no mu sɛ: “‘Woahu nea mmaratoni Israel ayɛ yi?+ Ɔkɔ bepɔw biara a ɛkorɔn so+ ne dua kusuu+ biara ase kɔbɔ aguaman wɔ hɔ.+ 7 Nea ɔyɛe yi nyinaa akyi no, meka kyerɛɛ no sɛ ɔnsan mmra me nkyɛn, nanso wansan amma,+ na Yuda hwɛɛ ne nuabea+ okontomponi no ara. 8 Mihuu saa no, mmaratoni Israel awaresɛe nti migyaa no aware,+ na memaa no awaregyae krataa,+ nanso ne nuabea okontomponi Yuda ansuro; ɔno nso kɔe kɔbɔɔ aguaman.+ 9 Ɔbɔɔ aguaman na wammu no hwee, na oguu asase no ho fĩ daa,+ na ɔne abo ne nnua sɛee aware.+ 10 Eyi nyinaa akyi no, ne nuabea okontomponi Yuda amfa ne koma nyinaa+ ansan amma me nkyɛn, na mmom ɔbɛdaadaa me,’+ Yehowa asɛm ni.” 11 Ɛnna Yehowa san ka kyerɛɛ me sɛ: “Mmaratoni Israel akyerɛ sɛ ne kra teɛ koraa sen okontomponi Yuda.+ 12 Kɔ na kɔka asɛm yi kyerɛ atifi+ famfo sɛ: “‘“San bra, O ɔkobɔfo Israel,” Yehowa asɛm ni.’+ ‘“Meremmuna m’anim nkyerɛ mo bio,+ efisɛ meyɛ ɔnokwafo,”+ Yehowa asɛm ni.’ ‘“Meremfa nhyɛ me mu nkosi daa.+ 13 Mo amumɔyɛ no na munhu, efisɛ Yehowa mo Nyankopɔn na moafom no.+ Na mofaa akwan bebree so kɔɔ ananafo+ nkyɛn wɔ nnua kusuu nyinaa ase,+ na me nne de, moantie,” Yehowa asɛm ni.’” 14 “Monsan mmra, O mma akobɔfo,”+ Yehowa asɛm ni. “Efisɛ mene mo kunu,+ na mɛfa mo, kurow biara mu onipa biako ne abusua biara mu nnipa baanu, na mede mo aba Sion.+ 15 Na mɛma mo nguanhwɛfo sɛnea me koma pɛ,+ na wɔde nimdeɛ ne nhumu bɛyɛn mo.+ 16 Na ɛbɛba sɛ mobɛdɔɔso na moasow aba asase no so saa nna no mu,” Yehowa asɛm ni.+ “Wɔrenka bio sɛ, ‘Yehowa apam adaka!’+ Ɛremma komam na wɔrenkae bio+, wɔn ani rennyina no, na wɔrenyɛ bio. 17 Saa bere no, wɔbɛfrɛ Yerusalem sɛ Yehowa ahengua,+ na ɛhɔ na wɔbɛboaboa aman nyinaa ano abehyia+ ama Yehowa din wɔ Yerusalem,+ na wɔrenni wɔn atuatew koma bɔne no akyi bio.”+ 18 “Yuda fie ne Israel fie+ bɛbɔ anan+ anantew saa nna no mu, na wɔn baanu befi adi afi atifi asase so akɔ asase a mede maa mo agyanom sɛ wɔn agyapade no so.+ 19 Me na maka sɛ, ‘Hwɛ sɛnea mede mo fraa mma mu na mede asase pa+ no maa mo, agyapade fɛfɛ a amanaman bebree ani bere no! Mesan kae sɛ, ‘Mobɛfrɛ me sɛ, “M’agya!”+ na morensan mfi m’akyi bio.’ 20 ‘Ampa ara, sɛnea ɔyere twa nkontompo fi ne hokafo+ akyi no, saa na mo Israel fie, mo ne me adi no nkontompo so,’+ Yehowa asɛm ni.” 21 Akwan so na wɔate nnyigyei bi, Israel mma su ne wɔn nkotɔsrɛ, efisɛ wɔakyea wɔn akwan;+ wɔn werɛ afi Yehowa wɔn Nyankopɔn.+ 22 “Monsan mmra, mma akobɔfo,+ na mɛsa mo akobɔ no.”+ “Yɛn ni! Yɛaba wo nkyɛn, efisɛ wo Yehowa, wone yɛn Nyankopɔn.+ 23 Ampa ara, nkoko ne mmepɔw so+ gyegyeegye yɛ ɔkwa.+ Ampa ara, Yehowa yɛn Nyankopɔn ne Israel nkwagye.+ 24 Nanso aniwude+ no adi nea yɛn agyanom brɛ hwehwɛe fi yɛn mmofraase no, wɔn nguan ne wɔn anantwi, wɔn mmabarima ne wɔn mmabea. 25 Yɛn aniwu+ mu na yɛda na yɛn animguase kata yɛn ho daa;+ Yehowa yɛn Nyankopɔn na yɛayɛ no bɔne,+ yɛne yɛn agyanom, fi yɛn mmofraase besi nnɛ,+ na yɛantie Yehowa yɛn Nyankopɔn nne.”+


Nnwom 26 NA-TWI - Ɔtreneeni mpaebɔ - Bu me bem, O - Bible Gateway\nNnwom 25Nnwom 27\nNnwom 26 Nkwa Asem (NA-TWI)\n26 Bu me bem, O Awurade, efisɛ, meyɛ ade trenee na mede me ho to wo so koraa. 2 Sɔ me hwɛ, Awurade, na hu m’adwene. 3 Wo dɔ a wodɔ me daa no yɛ m’akwankyerɛ; wo nokware no kyerɛ me kwan daa. 4 Me ne ahuhufo mmɔ. Me ne nyaatwomfo nni hwee yɛ. 5 Me ne nnebɔneyɛfo mmɔ, na mekwae mifi wɔn ho. 6 Awurade, mehohoro me nsa ma wuhu sɛ, menyɛ bɔne na meba mu betwa w’afɔremuka ho hyia, som wo. 7 Meto aseda nnwom na mepae mu ka w’anwonwade. 8 M’ani gye ofi a wote mu no ho, O Awurade, baabi a w’anuonyam te hɔ.


신명기 6 KLB - 5 Mose 6 ASCB\nDɔ Awurade Wo Onyankopɔn\n1Yeinom ne ahyɛdeɛ, mmara ne nhyehyɛeɛ a Awurade mo Onyankopɔn ka kyerɛɛ me sɛ menkyerɛ mo na monni so wɔ asase a moretwa Yordan akɔtena so no, 2sɛdeɛ ɛbɛyɛ a mo, mo mma ne wɔn mma bɛsuro Awurade mo Onyankopɔn mmerɛ dodoɔ a mote ase. Sɛ modi ne mmara ne nʼahyɛdeɛ nyinaa so a, mo nkwa nna bɛware. 3Montie, Ao Israel, na monhwɛ yie nni so sɛdeɛ ɛbɛyɛ a, ɛbɛsi mo yie na mo ase atrɛ yie wɔ asase a nufosuo ne ɛwoɔ resene wɔ so sɛdeɛ Awurade, mo agyanom Onyankopɔn, hyɛɛ mo ho bɔ no.\n4Tie, Ao Israel, Awurade yɛn Onyankopɔn yɛ Awurade koro. 5Dɔ Awurade wo Onyankopɔn firi wʼakoma mu nyinaa ne wo kra nyinaa mu ne wʼahoɔden nyinaa mu. 6Momma saa mmaransɛm a mede rema wo ɛnnɛ yi ntena mo akoma mu. 7Momfa nhyɛ mo mma mu. Sɛ mowɔ fie anaa monam ɛkwan so, sɛ moda hɔ anaa mosɔre anɔpa a, monkyerɛkyerɛ wɔn. 8Monkyekyere no sɛ agyinahyɛdeɛ mmɔ mo nsa na momfa bi mmɔ abotire. 9Montwerɛ ngu mo fie aponnwa ne mo aboboanopono ho.\n10Ɛrenkyɛre biara, Awurade mo Onyankopɔn de mo bɛba asase a ɔkaa ntam sɛ ɔde bɛma mo agyanom Abraham, Isak ne Yakob no. Ɛyɛ asase a animuonyam nkuropɔn a ɛnyɛ mo na mokyekyereeɛ ahyɛ so ma. 11Wɔde nneɛma pa a ɛnyɛ mo na moyɛeɛ bɛhyɛ no ma. Mobɛto nsuo afiri abura a ɛnyɛ mo na motuiɛ mu, na mobɛdidi afiri turo a ɛnyɛ mo na moyɛeɛ mu ne ngo nnua a ɛnyɛ mo na moduaeɛ. Sɛ modidi mee wɔ saa asase yi so wie a, 12monhwɛ yie na mo werɛ amfiri Awurade a ɔgyee mo firii nkoasom mu Misraim asase so no.\n13Ɛsɛ sɛ mosuro Awurade, mo Onyankopɔn, na mosom ɔno nko ara. Ne din nko ara na momfa nka ntam. 14Monnni anyame foforɔ akyi—anyame a wɔyɛ nnipa a wɔatwa mo ho ahyia no dea; 15na Awurade mo Onyankopɔn a ɔwɔ mo ntam no yɛ Onyankopɔn ninkunfoɔ a nʼabufuhyeɛ no bɛhye mo na ɔbɛsɛe mo afiri asase so. 16Monnsɔ Awurade, mo Onyankopɔn, nhwɛ sɛdeɛ moyɛeɛ ɛberɛ a na mowɔ Masa no. 17Ɛsɛ sɛ modi Awurade mo Onyankopɔn ahyɛdeɛ so pɛpɛɛpɛ—monni mmara no mu nsɛm nyinaa so sɛdeɛ ɔde ama mo no. 18Monyɛ deɛ ɛtene na ɛyɛ wɔ Awurade ani so na biribiara awie mo yie. Na moakɔ akɔtena asase pa a Awurade hyɛɛ ho bɔ kyerɛɛ mo agyanom no. 19Mobɛpam atamfoɔ a wɔte mo asase no so nyinaa sɛdeɛ Awurade ka kyerɛɛ mo sɛ ɔbɛyɛ no.\n20Daakye bi, mo mma bɛbisa mo sɛ, “Saa mmara ne nʼahyɛdeɛ a Awurade, yɛn Onyankopɔn de ama yɛn yi aseɛ ne sɛn?” 21Monka nkyerɛ wɔn sɛ “Na yɛyɛ Farao nkoa wɔ Misraim, nanso Awurade nam anwanwatumi so yii yɛn firii Misraim. 22Yɛhunuu Awurade nsɛnkyerɛnneɛ nnwuma a ɔyɛ tiaa Misraim, Farao ne ne nkurɔfoɔ nyinaa. 23Ɔyii yɛn firii Misraim sɛdeɛ ɛbɛyɛ a, ɔbɛtumi de asase a wahyɛ yɛn agyanom ho bɔ no ama yɛn. 24Na Awurade yɛn Onyankopɔn hyɛɛ yɛn sɛ yɛnni mmara no nyinaa so na yɛmfa obuo ne anidie mma no sɛdeɛ ɛbɛma daakye asi yɛn yie sɛdeɛ ɛte ɛnnɛ yi. 25Ɛfiri sɛ, sɛ yɛdi mmara no nyinaa a Awurade, yɛn Onyankopɔn, de ama yɛn no so a, ɛbɛma yɛayɛ ateneneefoɔ.”\nASCB : 5 Mose 6


Zjevení Janovo 18 SNC - Yohane Adiyisɛm 18 NA-TWI | Biblica América Latina\nZjevení Janovo 18 SNC - Yohane Adiyisɛm 18 NA-TWI\nYohane Adiyisɛm 18\n1Eyi akyi, mihuu ɔbɔfo foforo sɛ ofi soro reba fam. Na ɔwɔ tumi kɛse na n’anuonyam hyerɛn asase so nyinaa.\n2 Ɔteɛɛm denneenen se, “Wahwe ase! Babilon kɛse ahwe ase! Ahohommɔne ne honhom a wɔn ho ntew rehunahuna no. Nnomaa fi a wɔmpɛ wɔn asɛm nyinaa te ne mu. 3 Ɔde ne nsa a ɛyɛ n’aguamammɔ nsa a ano yɛ den no maa nnipa nyinaa nomee. Asase so ahene ne no bɔɔ aguaman, na asase so adwumayɛfo nam n’ahonya so nyaa wɔn ho.”\n4 Afei metee nne foforo bi a efi soro ka se, “Mumfi, me nkurɔfo! Mumfi ne mu mfi! Mommfa mo ho mmfra ne bɔne a ɔyɛ no mu; mo ne no nnkyɛ n’asotwe! 5 Efisɛ, wɔahyehyɛ ne bɔne sɛ soro tenten, na Onyankopɔn kae n’akwammɔne no. 6 Sɛnea ɔyɛɛ mo no, monyɛ no saa pɛpɛɛpɛ; nea ɔyɛɛ mo biara no,muntua no so ka mprenu. Nsa a ɔde maa mo no, monhyɛ no bi a ano yɛ den mmɔho abien. 7 Momma onhu amane na ne werɛ nhow sɛ anuonyam ne n’ahonya a ɔpɛ maa ne ho no. Efisɛ, daa ɔka se, ‘Mete ha sɛ ɔhemmea. Menyɛ okunafo, me werɛ renhow da!’ 8 Esiane eyi nti, n’amanehunu bɛba ne so da bi, ɔyare, awerɛhow ne ɔkɔm. Na wɔde ogya ahyew no; efisɛ, Awurade Nyankopɔn a obu no atɛn no so.”\n9 Sɛ asase so ahene a wɔne no bɔɔ aguaman, dii dɛ no, hu ɔhyew a wɔrehyew no no wusiw a, wobesu, atwa agyaadwo. 10 N’amanehunu no hu a ɛyɛ nti, wobegyina akyiri asu se, “Due! Due, O kurow kɛse, O Babilon, kurow a ɛwɔ tumi. Efisɛ, dɔnhwerew baako pɛ mu, w’atemmu aba.”\n11 Adwumayɛfo a wɔwɔ asase so nso su no efisɛ, obiara ntɔ wɔn nneɛma bio. 12 Obiara ntɔ sikakɔkɔɔ ne dwetɛ, ne aboɔden abo ne nhene pa, ne nwera pa ne ntama afasebiri ne sirikyi ne tam kɔkɔɔ, ne nnua a ɛyɛ huam nyinaa ne asommɛn adwini nyinaa, ne adwinne a wɔde nnua a ɛwɔ din ayɛ, ne ayowa ne dade ne abohemmaa, 13 ne pɛprɛ ne mmurongo, ne nnuhuam ne kurobow, ne huamfufu ne nsa ne ngo, ne asikiresiam muhumuhu ne awi, ne nyɛmmoa ne nguan ne apɔnkɔ ne nteaseɛnam ne nnipadua ne nnipa akra bio.\n14 Adwumayɛfo no ka kyerɛɛ no se, “Nneɛma pa a wopere hwehwɛe no nyinaa ayera; na w’ahonya ne w’anuonyam no kɔ; na wo nsa renka bio.”\n15 Adwumayɛfo a wonyaa wɔn ho wɔ kurow no mu no begyina akyirikyiri efisɛ, wosuro amanehunu a ɔrehu no. Wobesu na wɔatwa agyaadwo, 16 na wɔaka se, “Due! Due, O kurow kɛse a ofura nwera pa ne ntama afasebiri ne tam kɔkɔɔ na sika ne aboɔden abo ne nhene pa bobɔ mu. 17 Dɔnhwerew pɛ, na saa ahonya dodow yi asa.”\nNsum ahyɛnkafo, ne hyɛn no mu nnipa, ne hyɛn no mu adwumayɛfo, ne wɔn a wɔka ho a wonya wɔn anoduan fi hyɛn adwumayɛ mu no nyinaa gyinaa akyirikyiri 18 sui wɔ bere a wohuu ogya a ɛrehyew no no wusiw no. “Kurow biara a ne kɛse te saa mmae bio.” 19 Wɔtow mfutuma guu wɔn atifi na wosu twaa agyaadwo se, “Due! Due O kurow kɛse, wo a wɔn a wɔwɔ ahyɛn wɔ wo mu no nam n’ahonya so yɛɛ adefo. Na dɔnhwerew baako pɛ mu, wɔahwere biribiara!”\n20 Ma w’ani nnye wɔ ne ho, O ɔsoro! Mogya adansefo ne asomafo ne adiyifo, mo ani nnye! Ɔkwan a ɔde mo faa so nti, Onyankopɔn abu no atɛn.\n21 Afei ɔbɔfo hoɔdenfo bi faa ɔbo a ne kɛse bɛyɛ sɛ owiyammo tow kyenee po mu kae se, “Saa ahoɔden yi ara na wɔde bɛtow Babilon kɛse no akyene fam a wɔrenhu no bio. 22 Wɔrente sankubɔfo ne nwontofo, atɛntɛbɛnbɔfo ne torobɛntohyɛnfo nka bio wɔ mo mu. Wɔrenhu odwimfo biara wɔ mo mu bio. Na wɔrente owiyamfo biara nka wɔ mo mu bio. 23 Kanea hann renhyerɛn wɔ mo mu bio. Wɔrente ayeforokunu ne ayeforoyere nne wɔ mo mu bio. W’adwumayɛfo yɛ wiase mu nnipa titiriw. Na wɔde wo ntafowayi adaadaa aman nyinaa. 24 Wɔtwee Babilon aso efisɛ, ne mu na wohuu adiyifo ne mogya adansefo ne wɔn a wokum wɔn asase so nyinaa mogya.”\nNA-TWI : Yohane Adiyisɛm 18


Atirimpɔw a Ɛwɔ Nteɛso Ho a Yebehu\nƆwɛn-Aban—Nea Adesua Nsɛm Wom | October 1, 2003\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hindi Hungarian Igbo Indonesian Italian Japanese Korean Latvian Lithuanian Malagasy Malayalam Marathi Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nSƐ WOTE asɛmfua “nteɛso” a, dɛn na ɛba w’adwenem? Nsɛm asekyerɛ nhoma bi kyerɛ nteɛso ase sɛ “ntetee a ɛma nnipa kyerɛ obu ma abrabɔ ho akwankyerɛ anaa gyinapɛn ahorow, na wɔtwe wɔn aso wɔ bere a wobu so no.” Ɛwom sɛ eyi nyɛ nkyerɛase biako pɛ a wɔagye atom afa nteɛso ho de, nanso nnipa pii nya adwene a ɛmfata saa ara wɔ biribiara a ɛfa nteɛso ho.\nNanso, Bible no ka nteɛso ho asɛm wɔ ɔkwan soronko so. Ɔhene Salomo nyansafo no kyerɛwee sɛ: “Me ba, mpo [Yehowa, NW] nteɛso.” (Mmebusɛm 3:11) Saa nsɛm yi nka nteɛso biara ho asɛm, na mmom “Yehowa nteɛso,” kyerɛ sɛ, nteɛso a egyina Onyankopɔn gyinapɛn a ɛkorɔn so no. Nteɛso a ɛte saa nkutoo na ɛde honhom fam yiyedi ba—na eye mpo. Nea ɛne eyi bɔ abira no, mpɛn pii no, nteɛso a egyina nnipa nsusuwii so a ɛne Yehowa gyinapɛn a ɛkorɔn no nhyia no yɛ nea aporɔw na epira. Eyi kyerɛ nea enti a nnipa pii kura adwene a ɛmfata wɔ nteɛso ho no.\nDɛn nti na wɔhyɛ yɛn nkuran sɛ yennye Yehowa nteɛso ntom? Wɔ Kyerɛwnsɛm no mu no, wɔkyerɛ ɔsoro nteɛso mu sɛ Onyankopɔn dɔ a wada no adi akyerɛ n’abɔde a wɔyɛ nnipa. Enti Salomo toaa so kae sɛ: “Nea [Yehowa, NW] dɔ no na ɔka nanim, sɛ agya yɛ ne ba a ɔdɔ no.”—Mmebusɛm 3:12.\nNteɛso Anaa Asotwe—Nea Ɛwɔ He?\nNteɛso a wɔka ho asɛm wɔ Bible mu no wɔ afa horow pii—akwankyerɛ, nkyerɛkyerɛ, ntetee, animka, ateɛteɛ, ne asotwe mpo. Nanso, wɔ asɛm no biara mu no, ɔdɔ na ɛkanyan Yehowa na ɔde nteɛso ma, na ne botae ne sɛ ɛde mfaso bɛbrɛ onii a wɔde ma no no. Ɛnyɛ nteɛso a Yehowa de ma de siesie obi no atirimpɔw nkutoo ne sɛ ɛbɛtwe onii no asõ.\nƆkwan foforo so no, ɛnyɛ bere nyinaa na asotwe a Onyankopɔn de ma no botae ne sɛ ebesiesie anaa ɛbɛkyerɛkyerɛ nea wɔtwe n’asõ no. Sɛ nhwɛso no, efi da a Adam ne Hawa yɛɛ bɔne ara no, wofii ase twaa asoɔden a wɔyɛe no so aba. Yehowa pam wɔn fii Eden paradise turo no mu, na sintɔ, yare, ne onyin nyaa wɔn so nkɛntɛnso. Wɔ asetra a ɛyɛ yaw wɔ mfehaha pii mu akyi no, wowuwui koraa. Nokwarem no, na eyi nyinaa yɛ asotwe a efi Onyankopɔn hɔ, nanso na ɛnyɛ nteɛso a ɔde resiesie wɔn. Esiane sɛ Adam ne Hawa fi wɔn pɛ mu yɛɛ bɔne na wɔannu wɔn ho nti, na wɔrentumi nsiesie wɔn.\nKyerɛwtohɔ afoforo a ɛfa asotwe a Yehowa de mae ho ne Noa nna mu Nsuyiri, Sodom ne Gomora sɛe, ne Misraim asraafo a wɔsɛee wɔn pasaa wɔ Po Kɔkɔɔ no mu no. Na ɛnyɛ atirimpɔw a Yehowa kura wɔ saa adeyɛ no ho ne sɛ ɔde akwankyerɛ, nkyerɛkyerɛ, anaa ntetee bɛma nnipa a ɔhaw no baa wɔn so no. Ɛdefa asotwe a ɛte saa a Onyankopɔn de baa wɔn so ho no, ɔsomafo Petro kyerɛwee sɛ: “Sɛ wankora tete wiase so, na mmom Noa a ɔyɛ treneekafo a ɔto so awotwe no nko na ogyee no, na ɔde nsuyiri bɛkataa amumɔyɛfo wiase so no, na sɛ ɔdan Sodom ne Gomora nkurow nsõ, na ɔde ɔsɛe buu wɔn fɔ de wɔn yɛɛ sɛnnahɔ maa wɔn a akyiri yi wɔbɛyɛ amumɔyɛde.”—2 Petro 2:5, 6.\nNtease bɛn mu na saa asotwe yi “yɛɛ sɛnnahɔ maa wɔn a akyiri yi wɔbɛyɛ amumɔyɛde” no? Wɔ Paulo krataa a ɔde kɔmaa Tesalonikafo no mu no, ɔka yɛn bere yi ho asɛm sɛ ɛyɛ bere a Onyankopɔn nam ne Ba Yesu Kristo so ‘bedi wɔn a wonnim Nyankopɔn ne wɔn a wɔantie yɛn Awurade Yesu asɛmpa no were.’ Paulo de kaa ho sɛ: “Wɔn na wobenya akatua, daa ɔsɛe.” (2 Tesalonikafo 1:8, 9) Ɛda adi sɛ, ɛnyɛ atirimpɔw nti a wɔde saa asotwe no ma ne sɛ ɛbɛkyerɛkyerɛ anaa ebesiesie wɔn a wonya saa asotwe no. Nanso, sɛ Yehowa ka kyerɛ n’asomfo sɛ wonye ne nteɛso ntom a, na ɛnyɛ asotwe a ɔde ba nnebɔneyɛfo a wonnu wɔn ho so ho asɛm na ɔreka.\nƐyɛ ade titiriw sɛ Bible nka Yehowa ho asɛm sɛ obi a ɔtwe afoforo aso kɛkɛ. Mmom no, ɛka ne ho asɛm bere nyinaa sɛ ɔkyerɛkyerɛfo a ɔwɔ ɔdɔ ne obi a ofi boasetɔ mu de ntetee ma. (Hiob 36:22; Dwom 71:17; Yesaia 54:13) Yiw, ɔdɔ ne boasetɔ bata ɔsoro nteɛso a wɔde siesie afoforo no ho bere nyinaa. Sɛ Kristofo te atirimpɔw a ɛwɔ nteɛso mu ase a, ɛma wotumi gye tom yiye na wɔde ma wɔ ɔkwan pa so.\nAwofo a Wɔwɔ Dɔ Nteɛso\nWɔ abusua no ne Kristofo asafo no mu no, ɛho hia sɛ yɛn nyinaa te atirimpɔw a ɛwɔ nteɛso mu no ase. Eyi te saa titiriw wɔ wɔn a wɔwɔ dibea, te sɛ awofo no ho. Mmebusɛm 13:24 ka sɛ: “Nea ɔkora n’abaa tan ne ba, na nea ɔdɔ no no teɛ no so ntɛmso.”\nƆkwan bɛn so na ɛsɛ sɛ awofo de nteɛso ma? Bible no kyerɛkyerɛ mu sɛ: “Agyanom, munnyi mo mma abufuw, na mmom monyɛn wɔn [Yehowa, NW] kasakyerɛ ne nyansakyerɛ mu.” (Efesofo 6:4) Wɔati saa afotu yi mu wɔ nsɛm a edi so yi mu sɛ: “Agyanom, munnyi mo mma abufuw, na wɔn koma antu.”—Kolosefo 3:21.\nKristofo a wɔyɛ awofo a wɔte atirimpɔw a ɛwɔ nteɛso mu ase no rennyɛ wɔn ade wɔ abufuw so. Wobetumi de nnyinasosɛm a wɔaka ho asɛm wɔ 2 Timoteo 2:24 no adi dwuma wɔ ɔkwan a ɛsɛ sɛ awofo fa so de nteɛso ma so. Paulo kyerɛwee sɛ: “Ɛnsɛ Awurade akoa bi sɛ ɔko, na mmom ɛsɛ sɛ odwo ma nnipa nyinaa, ohu kyerɛkyerɛ.” Akyinnye biara nni ho sɛ abufuw a ano yɛ den a wontumi nhyɛ so, nteɛteɛm, ne ɔyaw anaa animtiaabu rentumi nyɛ nteɛso a ɔdɔ wom na ɛmfata wɔ Kristoni asetra mu.—Efesofo 4:31; Kolosefo 3:8.\nNteɛso a awofo de ma hwehwɛ pii sen asotwe a emu yɛ den a wɔde ma ntɛmso no ara kwa. Ehia sɛ wɔkɔ so tĩ afotu mu kyerɛ mmofra pii ansa na wɔasiesie wɔn nsusuwii. Enti, ɛsɛ sɛ awofo nya bere, ne boasetɔ, na wosusuw ɔkwan a wɔfa so de nteɛso ma no ho. Ɛsɛ sɛ wɔma ɛtra wɔn adwenem sɛ ɛsɛ sɛ wɔyɛn mmofra wɔ “[Yehowa, NW] kasakyerɛ ne nyansakyerɛ mu.” Eyi kyerɛ sɛ ɛyɛ ntetee a egye mfe pii.\nKristofo Ahwɛfo De Nteɛso Ma Wɔ Odwo Mu\nSaa nnyinasosɛm koro no ara na ɛwɔ hɔ ma Kristofo mpanyimfo. Sɛ́ ahwɛfo a wɔwɔ ɔdɔ no, wɔbɔ mmɔden hyɛ nguankuw no den denam nkyerɛkyerɛ, akwankyerɛ ne animka a wɔde ma wɔ bere a ehia mu no so. Wɔ saayɛ mu no, wɔma atirimpɔw a ɛwɔ nteɛso mu no tra wɔn adwene mu. (Efesofo 4:11, 12) Sɛ wɔde wɔn adwene si asotwe nkutoo a wɔde bɛma so a, nea wɔbɛyɛ ara ne sɛ wɔbɛtwe onii a wadi mfomso no aso kɛkɛ na wɔrenyɛ hwee mmoa no bio. Nteɛso a egyina Onyankopɔn nnyinasosɛm a ɛkorɔn so no hwehwɛ pii sen saa. Ɔdɔ kanyan mpanyimfo no ma wɔkɔ so de mmɔdenbɔ boa nea wadi mfomso no. Esiane sɛ wodwen wɔn ho ankasa nti, mpɛn pii no, wɔyɛ bere nhyehyɛe pii de nkuranhyɛ ne ntetee ma wɔn.\nSɛnea afotu a ɛwɔ 2 Timoteo 2:25, 26 kyerɛ no, sɛ mpanyimfo ne wɔn a wonnye nteɛso ntom ntɛm ara mpo redi asɛm a, ɛsɛ sɛ wɔde “odwo” kasa kyerɛ wɔn. Afei kyerɛwsɛm no ka atirimpɔw a ɛwɔ nteɛso mu ho asɛm sɛ: “Ebia Onyankopɔn bɛma wɔn adwensakra akɔ nokware hu mu, na wɔn ani so atetew afi ɔbonsam . . . afiri mu.”\nƐtɔ mmere bi a, ɛho hia sɛ wotu nnebɔneyɛfo a wonnu wɔn ho fi asafo no mu. (1 Timoteo 1:18-20) Ɛsɛ sɛ wobu saa adeyɛ a ano yɛ den yi mpo sɛ ɛyɛ nteɛso, na ɛnyɛ asotwe ara kɛkɛ. Bere ne bere mu no, mpanyimfo bɔ mmɔden kɔsra ankorankoro a wɔatu wɔn a wɔnkɔ so mfa wɔn ho nhyɛ nnebɔne mu denneennen no. Wɔ nsrahwɛ a ɛtete saa mu no, mpanyimfo no yɛ wɔn ade ma ɛne atirimpɔw ankasa a ɛwɔ nteɛso mu no hyia denam akwan a ehia na ama onii no atumi asan aba Kristofo asafo no mu bio a wɔka ho asɛm kyerɛ no no so.\nYehowa Yɛ Ɔtemmufo a Ɔyɛ Pɛ\nƐsɛ sɛ awofo, Kristofo ahwɛfo, ne afoforo a Kyerɛwnsɛm no ma wɔn tumi sɛ wɔmfa nteɛso mma no bu wɔn asɛyɛde no aniberesɛm. Ɛnsɛ sɛ wobu afoforo atɛn sɛ nnipa a wɔrentumi nyɛ nsakrae biara bio. Enti, ɛnsɛ sɛ wɔn nteɛso no yɛ te sɛ aweredi anaa asidi a wɔde retwe obi aso.\nNokwarem no, Bible ka Yehowa ho asɛm sɛ obi a ɔde asotwe a ano yɛ den na etwa to bɛma. Kyerɛwnsɛm no ka no nokwarem sɛ “Onyankopɔn a ɔte ase no nsam hwe yɛ hu.” (Hebrifo 10:31) Nanso, ɛnsɛ sɛ onipa biara de ne ho toto Yehowa ho wɔ asotwe anaa biribi foforo mu. Na ɛnsɛ sɛ biribi ma obi te nka sɛ ɛyɛ hu sɛ ɔbɛhwe ɔwofo anaa ɔpanyin bi nsam wɔ asafo no mu.\nYehowa wɔ tumi a obetumi de akari pɛ bere a ɔde nteɛso rema no. Nnipa nni saa tumi no. Onyankopɔn betumi ahwɛ koma mu na wahu bere a obi ntumi nyɛ nsakrae bio na enti ɛsɛ sɛ ɔde asotwe a ano yɛ den na etwa to ma no. Nea ɛne eyi bɔ abira no, nnipa ntumi mfa nhumu a ɛte saa nni dwuma. Ɛno nti, sɛ ɛho behia sɛ wɔde nteɛso ma a, ɛsɛ sɛ bere nyinaa no, wɔn a wɔwɔ tumi no de ma a atirimpɔw no ne sɛ ebesiesie onipa no.\nYehowa Nteɛso a Yebegye Atom\nYɛn nyinaa hia Yehowa nteɛso. (Mmebusɛm 8:33) Nokwarem no, ɛsɛ sɛ yɛn ani gye nteɛso a egyina Onyankopɔn Asɛm so ho. Bere a yesua Onyankopɔn Asɛm no, yebetumi agye nteɛso a efi Yehowa hɔ ankasa a ɛnam Kyerɛwnsɛm no so no atom. (2 Timoteo 3:16, 17) Nanso, ɛtɔ mmere bi a, yebenya nteɛso afi mfɛfo Kristofo hɔ. Adwene ankasa a ɛwɔ saa nteɛso no akyi a yebehu no bɛboa yɛn ma yɛafi yɛn pɛ mu agye atom.\nƆsomafo Paulo kae sɛ: “Asotwe biara asotwe, mprempren de, ɛnyɛ yɛn sɛ anigyede, na mmom awerɛhowde.” Afei ɔde kaa ho sɛ: “Nanso akyiri no, ɛsow asomdwoe aba a ɛyɛ trenee ma wɔn a wɔnam so asɔ wɔn ahwɛ no.” (Hebrifo 12:11) Yehowa nteɛso da ne dɔ kɛse a ɔwɔ ma yɛn no adi. Sɛ́ wɔde nteɛso rema yɛn anaasɛ yɛn na yɛde rema no, momma yɛmma atirimpɔw a ɛwɔ ɔsoro nteɛso mu no ntra yɛn adwene mu na yentie Bible afotu a nyansa wom yi: “So nteɛso mu dennen, nnyaa mu, kora no, na ɛne wo nkwa.”—Mmebusɛm 4:13.\nNnebɔneyɛfo a wonnu wɔn ho no nya Onyankopɔn atemmu, ɛnyɛ ne nteɛso a ebesiesie wɔn\n[Mfonini ahorow wɔ kratafa 22]\nƆdɔ kanyan mpanyimfo ma wogye bere yɛ nhwehwɛmu na wɔboa wɔn a wodi mfomso\nAwofo nam boasetɔ ne ɔdɔ so de ‘Yehowa kasakyerɛ ne nyansakyerɛ’ ma\nShare Share Atirimpɔw a Ɛwɔ Nteɛso Ho a Yebehu\nw03 10/1 kr. 20-23\nNsɛmmisa pii Mmuae a Ɛma Abotɔyam Kakraa Bi\nOnyankopɔn Ho a Ɔde Gye Nsɛm Mu—Dɛn Na Yebetumi Ahwɛ Kwan?\n“Eyi Abue M’ani!”\nTrenee Nti Na Wɔtaa Wɔn\nBoasetɔ A Yɛde Gyina Sɔhwɛ Ahorow Ano De Ayeyi Brɛ Yehowa\nYehowa Twe Ahobrɛasefo Ba Nokware No Mu\nAsɛm A Ɛkanyan Gyidi Ne Akokoduru Yehowa Adansefo a Wɔwɔ Ukraine\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 1, 2003\nShare Share ƆWƐN-ABAN—NEA ADESUA NSƐM WOM October 1, 2003\nƆWƐN-ABAN—NEA ADESUA NSƐM WOM October 1, 2003


Farisifo no Yeree Onifuraefo a Yesu Saa no Yareɛ No | Yesu Asetena\nFARISIFO YEREE ONIFURAEFO A ƆNYAA AYARESA NO\nNYAMESOM MPANIMFOƆ NO YƐ “ANIFIRAFOƆ”\nƆbarima a wɔwoo no onifuraefo no, na Farisifo no nnye ntom sɛ Yesu na ɔsaa no yareɛ, enti wɔfrɛɛ n’awofo bae. Ná n’awofo nim sɛ, sɛ wɔankasa yie a wɔbɛtumi ‘atu wɔn afiri hyiadan no mu.’ (Yohane 9:22) Ɛba saa a, Yudafo no bɛyi wɔn baako ama wɔn, na ɛbɛma wɔakɔ ahokyere mu.\nFarisifo no bisaa nsɛm mmienu yi: “Mo ba a moka sɛ wɔwoo no nifirani no nie? Ɛnneɛ ɛyɛɛ dɛn na seesei ɔhunu adeɛ?” Awofo no buaa sɛ: “Yɛnim sɛ yɛn ba nie, na yɛwoo no no, na n’ani afira. Nanso deɛ ɛyɛeɛ a seesei ɔhunu adeɛ yi deɛ, yɛnnim, na onii a ɔbuee n’ani no nso yɛnnim.” Ɛbɛtumi aba sɛ na wɔn ba no aka nea ɛsii akyerɛ wɔn, nanso na wɔmpɛ sɛ wɔbɛkɔ akɔka biribi ama akɔfa asɛm abrɛ wɔn, enti wɔkaa sɛ: “Mommisa no. Wanyini. Ɔno ara bɛkasa ama ne ho.”—Yohane 9:19-21.\nAfei Farisifo no san frɛɛ ɔbarima no bae, na wɔpoopoo wɔn ani kyerɛɛ no sɛ Yesu yɛ nipabɔne. Wɔka kyerɛɛ no sɛ: “Hyɛ Onyankopɔn animuonyam; yɛnim sɛ onipa yi yɛ ɔbɔnefoɔ.” Ɔbarima no nso kaa sɛ: “Sɛ ɔyɛ ɔbɔnefoɔ a, me deɛ mennim.” Afei ɔde toaa so sɛ: “Adeɛ baako na menim, ɛne sɛ na meyɛ onifirani, nanso seesei mehunu adeɛ.”—Yohane 9:24, 25.\nNá Farisifo no nyɛɛ wɔn adwene sɛ wɔbɛgyaa asɛm no mu, enti wɔkaa sɛ: “Ɛdeɛn na ɔyɛɛ woɔ? Ɔyɛɛ dɛn na ɔbuee w’ani?” Ɔbarima no de akokoduru kaa sɛ: “Maka akyerɛ mo dada nanso moantie. Adɛn na mopɛ sɛ mote bio? Mo nso mopɛ sɛ moyɛ n’asuafoɔ anaa?” Asɛm no tuu Farisifo no, na wɔkaa sɛ: “Wo na woyɛ ne suani, na yɛn deɛ, yɛyɛ Mose asuafoɔ. Yɛnim sɛ Onyankopɔn akasa akyerɛ Mose; na onipa yi deɛ, yɛnnim baabi a ɔfire.”—Yohane 9:26-29.\nNea wɔkae no maa ɔbarima no ho dwirii no ma ɔkaa sɛ: “Asɛm yi yɛ nwanwa paa sɛ monnim baabi a ɔfire nanso wabue m’ani.” Afei ɔkaa asɛm bi a ɛtɔ asom de kyerɛɛ sɛ ɛnyɛ obiara na Onyankopɔn tie no anaa ɔgye no tom. Ɔkaa sɛ: “Yɛnim sɛ Onyankopɔn ntie abɔnefoɔ, na mmom sɛ obi suro Nyankopɔn na ɔyɛ n’apɛdeɛ a, ɔtie no. Ɛfiri tete bɛsi nnɛ yɛntee sɛ obi abue deɛ wɔawo no nifirani ani da. Sɛ onipa yi mfiri Onyankopɔn a, anka ɔntumi nyɛ hwee.”—Yohane 9:30-33.\nAfei, na asɛm no twetwere Farisifo no bo, enti wɔfirii ase didii no atɛm kaa sɛ: “Wo a bɔne mu nko na wɔwoo woɔ yi, wo na worekyerɛkyerɛ yɛn?” Ɛnna wɔpam no firii hɔ.—Yohane 9:34.\nBere a Yesu tee nea asi no, ɔhwehwɛɛ ɔbarima no bisaa no sɛ: “Wogye onipa Ba no di anaa?” Ɔbarima no nso bisaa no sɛ: “Owura, ɔne hwan na mennye no nni?” Yesu kaa no pen sɛ: “Woahu no, na hwɛ, ɔno ara na ɔne wo rekasa yi.”—Yohane 9:35-37.\nƆbarima no kaa sɛ: “Owura, megye no di.” Yesu mu gyidi a ɔbarima no wɔ ne obu a ɔwɔ ma no nti, ɔbɔɔ ne mu ase. Yesu kaa asɛm a emu dɔ yi kyerɛɛ no sɛ: “Atemmuo yi nti na mebaa wiase: sɛ wɔn a wɔnhunu adeɛ no bɛhunu adeɛ, na wɔn a wɔhunu adeɛ no adane anifirafoɔ.”—Yohane 9:38, 39.\nYesu kaa saa no, na Farisifo no bi wɔ hɔ, na na wɔnim sɛ wɔnyɛ anifuraefo. Nanso yɛhwɛ adwuma a wɔfa too wɔn ho so sɛ wɔbɛkyerɛ nkurɔfo kwan akɔ Onyankopɔn nkyɛn, na yɛhwɛ sɛnea wɔyɛɛ no no a, dɛn na ɛkyerɛ sɛ na wɔnyɛ anifuraefo? Ɛyɛɛ wɔn sɛ wɔnni haw, enti wɔbisaa Yesu sɛ: “Yɛn nso yɛyɛ anifirafoɔ anaa?” Ɛnna Yesu kaa sɛ: “Sɛ moyɛ anifirafoɔ a, anka bɔne nni mo ho. Nanso afei moka sɛ, ‘Yɛhunu adeɛ.’ Mo bɔne no aka hɔ.” (Yohane 9:40, 41) Ná wɔnyɛ akyerɛkyerɛfo wɔ Israel a, anka ɛrenyɛ nwonwa pii sɛ wɔannye antom sɛ Yesu ne Mesia no. Nanso na wɔnim Mmara no, enti nea wɔyɛe no yɛ bɔne kɛse.\nBere a wɔde onifuraefo no awofo baa Farisifo no anim no, adɛn nti na ehu kaa n’awofo no? Farisifo no bisaa wɔn asɛm no, dɛn na wɔkae?\nAsɛm a ɛtɔ asom bɛn na ɔbarima no kae a ɛhyɛɛ Farisifo no abufuo?\nAdɛn nti na ntease nnim koraa sɛ Farisifo no annye Yesu anni?


撒迦利亚书 7 CCB - Sakaria 7 ASCB\nAtɛntenenee Ne Ahummɔborɔ Na Ɛnyɛ Mmuadadie\n1Ɔhene Dario adedie mfeɛ ɛnan so no, Awurade asɛm baa Sakaria nkyɛn ɔbosome a ɛtɔ so nkron a wɔfrɛ no Kislew no ɛda ɛtɔ so ɛnan no mu. 2Na Bet-Elfoɔ asoma Sareser ne Regem-Melek ne wɔn mmarima sɛ wɔnkɔsrɛ Awurade. 3Wɔmfa asɔfoɔ a wɔwɔ Asafo Awurade fie ne adiyifoɔ so mmisa sɛ, “Menkɔ so ntwa adwo, nni abuada wɔ ɔbosome a ɛtɔ so enum no mu, sɛdeɛ mayɛ no mfeɛ bebree a atwam no anaa?”\n4Afei Asafo Awurade asɛm baa me nkyɛn sɛ, 5“Bisa asase no so nnipa nyinaa ne asɔfoɔ no sɛ, ‘Mfeɛ aduɔson a atwam no, sɛ modi abuada na motwa adwo wɔ abosome enum ne nsom mu a, na ɛyɛ ampa sɛ me enti na modi abuada no anaa? 6Ɛberɛ a modidi na monom no, na ɛnyɛ mo ara na moyɛ de gye mo ani anaa? 7Ɛnyɛ saa nsɛm yi ara na Awurade faa kane adiyifoɔ so paee mu kaaeɛ, wɔ ɛberɛ a Yerusalem ne nkuro a atwa ne ho ahyia no wɔ asomdwoeɛ ne mpontuo no, ɛberɛ a na nnipa akɔtena Negeb ne atɔeɛ fam nkokoɔ no so anaa?’ ”\n8Na Awurade asɛm baa Sakaria nkyɛn bio: 9“Yei ne deɛ Asafo Awurade seɛ, ‘Mommu atɛn a ɛyɛ nokorɛ na monnya ahummɔborɔ ne ayamhyehyeɛ mma mo ho mo ho. 10Monnhyɛ akunafoɔ, nwisiaa, ahɔhoɔ ne ahiafoɔ so. Monnnwene bɔne mo akoma mu mma mo ho mo ho.’\n11“Nanso wɔanntie; wɔde asobrakyeɛ danee wɔn akyi na wɔsisii wɔn aso. 12Wɔyɛɛ wɔn akoma den sɛ twerɛboɔ, na wɔantie mmara anaa nsɛm a Asafo Awurade nam ne Honhom so de somaa kane adiyifoɔ no. Ɛno enti, Asafo Awurade bo fuu yie.\n13“ ‘Mefrɛeɛ no, wɔannye me so, enti wɔfrɛ a merennye wɔn so,’ sɛdeɛ Asafo Awurade seɛ nie. 14‘Mede ntwahoframa bɔɔ wɔn petee aman nyinaa so ma wɔkɔyɛɛ ahɔhoɔ wɔ hɔ. Asase a wogyaaɛ no daa mpan a obiara ntwa mu wɔ hɔ. Sei na wɔyɛ maa asase fɛfɛɛfɛ no sɛeɛ.’ ”\nASCB : Sakaria 7


Rut 1 AKCB - Rut 1 ASCB\n1Ɛberɛ a na atemmufoɔ di Israel so no, ɛkɔm baa asase no so. Ɔbarima bi a ɔfiri Betlehem wɔ Yuda ne ne yere ne ne mmammarima baanu tutu firii asase no so kɔtenaa Moab. 2Na ɔbarima no din de Elimelek1.2 Wɔnyaa edin Efrati firii abusua a Elimelek firi mu no. Ɛno enti, Elimelek de nʼabusua din no too ɔmantam a ɛbɛn Betlehem a ɛtɔ da a wɔfrɛ no Betlehem Efrati no (4.11; 1 Mose 35.19; 1 Sam 17.12; Mika 5.2). ɛnna ne yere nso din de Naomi. Ne mmammarima baanu no nso, na wɔn din de Mahlon ne Kilion. Wɔyɛ Efratifoɔ a wɔfiri Betlehem wɔ Yuda. Wɔkɔɔ Moab kɔtenaa hɔ. 3Ɛbaa sɛ Naomi kunu Elimelek wuiɛ ma ɛkaa ne mmammarima baanu no. 4Wɔwarewaree Moabfoɔ mmaa. Na ɔbaako din de Orpa na deɛ ɔka ho no nso din de Rut. Wɔtenaa hɔ bɛyɛ sɛ mfeɛ edu no, 5Mahlon ne Kilion nso wuwuiɛ. Enti, ɛmaa Naomi tenaa ase a wahwere ne mmammarima baanu no ne ne kunu.\n6Ɛberɛ a ɔtee wɔ Moab hɔ sɛ Awurade abɛdom ne nkurɔfoɔ a wɔwɔ Yuda na wama wɔn aduane no, Naomi ne ne nsenom yi yɛɛ ahoboa sɛ wɔrefiri Moab asane akɔ ne kurom. 7Ɔne ne nsenom baanu yi tutu firii beaeɛ hɔ faa ɛkwan a ɛde wɔn bɛkɔ akɔsi Yuda so.\n8Afei, Naomi ka kyerɛɛ ne nsenom yi sɛ, “Monsane nkɔ mo maamenom fie. Awurade ne mo nni no yie sɛdeɛ mo ne awufoɔ ne me dii no yie no. 9Awurade mmoa mo mu biara na ɔnnya ɔhome wɔ okunu foforɔ fie.” Afei, ɔfefee wɔn ano na wɔn nyinaa maa wɔn nne so suiɛ.\n10Na wɔka kyerɛɛ Naomi sɛ, “Yɛne wo bɛsane akɔ wo nkurɔfoɔ nkyɛn.”\n11Nanso, Naomi kaa sɛ, “Me mma, monsane nkɔ fie. Adɛn enti na ɛsɛ sɛ mo ne me kɔ? Merekɔwo mmammarima bio a wɔbɛtumi awareware mo anaa? 12Me mma, monsane nkɔ fie. Manyini, sɛ meware kunu bio a, ɛrenyɛ yie. Mpo, sɛ medwene sɛ anidasoɔ bi wɔ hɔ ma me sɛ nso anadwo yi ara mɛnya kunu na me ne no wo mmammarima a, 13mobɛtwɛn kɔsi sɛ wɔbɛnyinyini? Mobɛtena atwɛn wɔn anaa? Dabi, me mma. Asɛm no yɛ den ma me sen mo, ɛfiri sɛ, Awurade ayi ne nsa afiri me so!”\n14Wɔsane twaa adwo bio. Afei, Orpa fee nʼase ano de gyaa no kwan, nanso Rut bebaree Naomi sɛ ɔne no bɛtena.\n15Nanso, Naomi ka kyerɛɛ no sɛ, “Hwɛ, wo kora asane kɔ ne nkurɔfoɔ ne nʼanyame nkyɛn. Ɛsɛ sɛ wo nso woyɛ saa ara.”\n16Na Rut buaa sɛ, “Nhyɛ me sɛ memfiri wo nkyɛn nsane nkɔ. Baabiara a wobɛkɔ no, mɛkɔ hɔ bi na baabiara a wobɛtena no nso, mɛtena hɔ bi. Wo nkurɔfoɔ bɛyɛ me nkurɔfoɔ na wo Onyankopɔn ayɛ me Onyankopɔn. 17Baabi a wobɛwuo no, mɛwu hɔ bi na wɔasie me hɔ. Sɛ mamma owuo antete me ne wo ntam na ɛnam biribi foforɔ biara so a, Awurade ntwe mʼaso.” 18Enti, Naomi hunuu sɛ Rut ayɛ nʼadwene sɛ ɔne no bɛkɔ no, ɔgyaa ne pɛ maa no.\n19Ɛno enti, wɔn baanu no toaa wɔn akwantuo no so. Ɛberɛ a wɔduruu Betlehem no, wɔn enti kuro mu no nyinaa bɔɔ twi. Mmaa no bisaa sɛ, “Naomi nie anaa?”\n20Ɔkaa sɛ, “Mommfrɛ me Naomi, na mmom, momfrɛ me Mara, ɛfiri sɛ, Awurade ama asetena ayɛ nwono ama me. 21Merefiri ha akɔ no na mewɔ biribiara nanso, Awurade de me aba fie nsapan. Adɛn enti na mofrɛ me Naomi wɔ ɛberɛ a Awurade ama me ahunu amane na Otumfoɔ de saa abɛbrɛsɛ yi aba me so?”\n22Enti, Naomi firi Moab baeɛ a, nʼase Rut, Moabni babunu ka ne ho. Wɔduruu Betlehem atokotwa berɛ ahyɛaseɛ no mu.\nASCB : Rut 1


KENKAN WƆ Afrikaans Albanian Albanian Sign Language American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish Flemish Sign Language French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Myanmar Sign Language Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Punjabi (Roman) Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Romanian Sign Language Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xhosa Yoruba Zambian Sign Language Zimbabwe Sign Language Zulu\nOdiyifo no bɔɔ mpae sɛ Yehowa nkeka ne ho (1-19)\nOnyankopɔn begye ne nkurɔfo a wasra wɔn (13)\nM’ahohia mu mpo, medi ahurusi wɔ Yehowa mu (17, 18)\n3 Odiyifo Habakuk mpae a ɔbɔɔ no te sɛ awerɛhow nnwom:* 2 O Yehowa, mate wo ho asɛm. O Yehowa, wo nnwuma yɛ me nwonwa; Ma ɛmmra wɔ mfe no mu!* Ma ɛnna adi wɔ mfe no mu.* Basabasayɛ bere no du a, kae na da wo mmɔborɔhunu adi.+ 3 Onyankopɔn fi Teman bae,Na Ɔkronkronni no fi Paran Bepɔw so bae.+ (Sela)* N’anuonyam kataa ɔsoro,+Na n’ayeyi hyɛɛ asaase so ma. 4 Ná Ɔhyerɛn te sɛ owia hann.+ Hann abien pue fii ne nsam bae,Na emu na na n’ahoɔden hyɛ. 5 Nsanyare a edi awu dii n’anim bae,+Na atiridii a ano yɛ den nso dii n’akyi. 6 Ɔtew gyinae, na ɔwosow asaase.+ Ɔhwɛɛ aman no, na ɛmaa wɔn ho popoe.+ Mmepɔw a ɛwɔ hɔ daa no dwiriw gui,Na nkoko a atim hɔ fi tete no bɔɔ wɔn mu ase.+ N’akwan fi teteete. 7 Mihui sɛ amanehunu aba Kusan ntamadan mu. Ntamadan a ɛwɔ Midian asaase so wosowee.+ 8 O Yehowa, nsubɔnten nti anaa,Nsubɔnten na ama w’abufuw redɛw anaa? Ɛpo nti na wo bo afuw?+ Wotenaa w’apɔnkɔ so,+Na wo nteaseɛnam de nkonimdi* bae.+ 9 W’agyan ho da hɔ na ayɛ krado. W’akode* ayɛ krado sɛ ɛbɛyɛ adwuma sɛnea wɔaka ntam no.* (Sela) Wode nsubɔnten paapae asaase mu. 10 Mmepɔw huu wo no, wɔn ho yeraw wɔn.+ Osu tɔɔ kɛse twiw faa asaase no so. Subun de nne kɛse teɛɛm.+ Na ɛmaa ne nsa so kɔɔ soro. 11 Owia ne ɔsram gyinae wɔ wɔn tenabea kokuroo hɔ.+ W’agyan a ɛpa yerɛwyerɛw no twaam;+ Wo peaw hyerɛnee te sɛ anyinam. 12 Wode abufuw bɛfaa asaase so. Na wode abufuw tiatiaa* amanaman no so. 13 Wufii adi sɛ worekogye wo man, sɛ worekogye nea woasra no no. Ɔpanyin* a ɔda ɔbɔnefofi ano no, wububuu no pasaa. Ofi no fapem ho daa hɔ kosii n’atifi.* (Sela) 14 Bere a wotu baa me so sɛ ahum sɛ wɔrebɛbɔ me ahwete no,Wode n’ankasa akode hwirew n’asraafo ti mu. Wɔn ani gyei paa sɛ wɔkɔtɛw baabi tow hyɛɛ ɔbrɛfo so. 15 Wode w’apɔnkɔ faa ɛpo mu;Wode faa nsu pii a ɛrebu fa so mu. 16 Metee no, ehu kaa me,*Na nnyigyei no nti, m’ano popoe; Me nnompe hodwowee,+Na me nan wosowosowee. Nanso mɛyɛ dinn atwɛn ahohia da,+Efisɛ ɛbɛba nkurɔfo a wɔtow hyɛ yɛn so no so. 17 Ebetumi aba sɛ borɔdɔma rengu nhwirenNa bobe rensow aba;Ebetumi aba sɛ wɔrennya hwee mfi ngodua so,Na mfuw remma aduan;Ebetumi aba sɛ nguan bɛsã wɔ nguammuw mu,Na anantwi asã wɔ buw mu; 18 Nanso me de, medi ahurusi wɔ Yehowa mu,Na m’ani agye me nkwagye Nyankopɔn mu.+ 19 Awurade Tumfo Yehowa ne m’ahoɔden;+Ɔbɛma me nan ayɛ sɛ ɔwansan de,Na ɔde me bɛfa beae a ɛwɔ soro.+\n^ Ebetumi nso akyerɛ, “yɛn bere yi mu.”\n^ Ebetumi nso akyerɛ, “W’agyan.”\n^ Ebetumi nso akyerɛ, “Wɔaka ntam a ɛfa mmusua no ho no.”\n^ Nt., “porow.”\n^ Nt., “eti.”\n^ Nt., “ne kɔn.”\n^ Nt., “me yam hyehyee me.”


Adiyisɛm 3 | Intanɛt So Bible| Wiase Foforɔ Nkyerɛaseɛ\nYohane Adiyisɛm 3:1-22\nNsɛm a wɔde kɔmaa Sardi asafo (1-6), Filadelfia asafo (7-13), ne Laodikea asafo (14-22)\n3 “Kyerɛw kɔma Sardi asafo no bɔfo sɛ: Eyi na nea ɔwɔ Onyankopɔn ahonhom ason+ ne nsoromma ason+ no ka: ‘Minim wo nnwuma sɛ wowɔ din* sɛ wote ase, nanso woawu.+ 2 Wɛn,+ na hyɛ nneɛma a aka a anka ɛreyɛ awu no den, efisɛ minhuu sɛ woayɛ wo nnwuma awie wɔ me Nyankopɔn anim. 3 Enti kɔ so kae nea woanya ne nea woate, na kɔ so di so, na sakra.+ Na sɛ woannyan a, mɛba sɛ ɔkorɔmfo,+ na bere* ko a mɛba wo so no, worenhu da.+ 4 “‘Nanso wowɔ nnipa kakra* wɔ Sardi a wɔangu wɔn ntaade ho fĩ,+ na wɔne me bɛnantew ntaade fitaa+ mu, efisɛ wɔfata. 5 Enti nea odi nkonim no,+ wɔde ntaade fitaa+ bɛhyɛ no. Na merempopa ne din mfi nkwa nhoma+ no mu da, na mmom mɛbɔ ne din wɔ m’Agya ne n’abɔfo anim.+ 6 Ma nea ɔwɔ aso no ntie nea honhom no ka kyerɛ asafo ahorow no.’ 7 “Kyerɛw kɔma Filadelfia asafo no bɔfo sɛ: Eyi na nea ɔyɛ kronkron,+ nea ɔyɛ ɔnokwafo,+ nea ɔwɔ Dawid safe,+ a sɛ obue a obiara ntom, na ɔtom a obiara mmue no ka: 8 ‘Minim wo nnwuma, hwɛ! mede ɔpon a wɔabue+ asi w’anim a obiara rentumi ntom. Na minim sɛ wowɔ tumi kakra, na wudii m’asɛm so, na woampo me din. 9 Hwɛ! Wɔn a wofi Satan apamfo* mu a wɔka sɛ wɔyɛ Yudafo, nanso wɔnyɛ Yudafo+ na mmom wɔredi atoro no, hwɛ! mɛma wɔaba abɛkotow wo nan ase na wɔahu sɛ medɔ wo. 10 Esiane sɛ nea wote faa m’animia+ ho no, wudii so nti,* me nso, sɔhwɛ bere a ɛbɛba wiase nyinaa abɛsɔ wɔn a wɔte asaase so ahwɛ no, mɛkora wo so.+ 11 Mereba ntɛm.+ Kɔ so kura nea wowɔ no mu denneennen, na obi annye w’ahemmotiri.+ 12 “‘Nea odi nkonim no, mɛyɛ no edum wɔ me Nyankopɔn asɔrefi, na ɔremfi hɔ nkɔ bio. Na mɛkyerɛw me Nyankopɔn din,+ ne me Nyankopɔn kurow, Yerusalem Foforo+ a efi me Nyankopɔn hɔ sian fi soro no din, ne m’ankasa me din foforo+ no wɔ no so. 13 Ma nea ɔwɔ aso no ntie nea honhom no ka kyerɛ asafo ahorow no.’ 14 “Kyerɛw kɔma Laodikea asafo+ no bɔfo sɛ: Eyi na Amen no+ ka, ɔdansefo+ nokwafo a onni huammɔ,+ Onyankopɔn adebɔ mfiase+ no: 15 ‘Minim wo nnwuma, sɛ wonyɛ nwini na wonyɛ hyew. Me yam a anka woyɛ nwini anaa woyɛ hyew. 16 Enti esiane sɛ woyɛ boturobodwo a wonyɛ hyew+ na wonyɛ nwini+ nti, merebɛfe wo afi m’anom. 17 Efisɛ woka sɛ: “Meyɛ osikani,+ manya me ho, na hwee nhia me.” Nanso wunnim sɛ w’asɛm yɛ mmɔbɔ san yɛ awerɛhow, na woyɛ ohiani ne onifuraefo, na woda adagyaw. 18 Enti mitu wo fo sɛ, tɔ sika kɔkɔɔ a wɔde ogya ayi mu fĩ wɔ me nkyɛn na woayɛ osikani, na tɔ ntaade fitaa na woatumi asiesie wo ho na w’adagyaw anna adi amma w’ani anwu,+ na tɔ ani aduru a wode bɛsra w’aniwa+ na woahu ade.+ 19 “‘Wɔn a mepɛ wɔn asɛm nyinaa, mekasa kyerɛ wɔn, na meteɛ wɔn so.+ Enti keka wo ho na sakra.+ 20 Hwɛ! migyina ɔpon ano rebom. Sɛ obi te me nne na obue ɔpon no a, mɛba ne fi ne no abedi anwummere aduan, na ɔno nso ne me adidi. 21 Nea odi nkonim no,+ mɛma ɔne me atena m’ahengua so,+ sɛnea me nso midii nkonim na me ne m’Agya tenaa+ n’ahengua so no. 22 Ma nea ɔwɔ aso no ntie nea honhom no ka kyerɛ asafo ahorow no.’”\n^ Anaa “woagye din.”\n^ Nt., “edin kakra.”\n^ Nt., “hyiadan.”\n^ Ebetumi nso akyerɛ, “wudii m’animia ho nhwɛso akyi nti.”


Honhom Fam Paradise, Ɔsoro a Ɛto so Mmiɛnsa, ne Honhom Fam Asɔrefie | Adesua\nBoa Ma Honhom Fam Paradise no Nkɔ So Nyɛ Fɛ\n“Mo Gyeɛ Rebɛn”!\nKɔ So Di Onyankopɔn Ahenni no Nokware\nƐha na Yɛhyiam Som\nASETENAM NSƐM Ɔdɔ a Medii Kan Nyae no Aboa Me Ma Makɔ So Asom\nKENKAN WƆ Afrikaans Cakchiquel (Central) Cambodian Chol Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikongo Kiluba Kimbundu Kisonge Kwangali Kwanyama Laotian Lingala Maltese Mam Mazatec (Huautla) Mixe Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swahili (Congo) Swati Tahitian Tlapanec Tojolabal Totonac Tsonga Tswana Twi Umbundu Venda Wayuunaiki Xhosa Zulu\nƆwɛn-Aban—Nea Adesua Nsɛm Wom | July 2015\n“Mɛhyɛ me nan sibea animuonyam.”—YESAIA 60:13.\nNNWOM: 102, 75\nDɛn paa na Yehowa asomfo anokwafo nyinaa pɛ sɛ wɔyɛ?\n“Paradise” bɛn na ɔsomafo Paulo huu wɔ anisoadehu mu no?\nDɛn na yɛbɛyɛ ma honhom fam paradise no akɔ so ayɛ fɛ?\n1, 2. Hebri Kyerɛwnsɛm mu no, dɛn na na wɔde asɛm “nan ntiasoɔ” no gyina hɔ ma?\nYEHOWA NYANKOPƆN kaa sɛ: “Ɔsoro yɛ m’adwa, na asase yɛ me nan ntiasoɔ.” (Yesaia 66:1) Onyankopɔn san kaa ne “nan ntiasoɔ” ho asɛm sɛ: “Mɛhyɛ me nan sibea animuonyam.” (Yesaia 60:13) Ɔkwan bɛn so na ɔhyɛ ne nan ntiaso no anuonyam anaa ɔma ɛyɛ fɛ? Dɛn na wei kyerɛ ma wɔn a wɔte ne nan ntiaso a ɛne asase so no?\n2 Hebri Kyerɛwnsɛm mu no, wɔde asɛmfua “nan ntiasoɔ” no gyina hɔ ma asɔrefie a na ɛwɔ tete Israel no nso. (1 Berɛsosɛm 28:2; Dwom 132:7) Ná asɔrefie no ne baabi titiriw a wɔde nokware som ma Yehowa, enti na asɔrefie no yɛ no fɛ paa. Ná wɔde hyɛ Yehowa anuonyam wɔ asase so.\n3. Ɛnnɛ, ɛhe titiriw na wɔde nokware som ma Yehowa, na bere bɛn na efii ase?\n3 Ɛnnɛ, ɛhe titiriw na wɔde nokware som ma Yehowa? Ɛnyɛ dan te sɛ asɔrefie no. Ɛyɛ honhom fam asɔrefie, na ɛhyɛ Yehowa anuonyam sen ɔdan biara. Dɛn ne honhom fam asɔrefie no? Ɛyɛ nhyehyɛe a Onyankopɔn ayɛ a ɛma nnipa tumi ne no fa adamfo na wɔsom no. Yesu agyede no nkutoo na ɛma saa nhyehyɛe yi tumi yɛ yie. Saa nhyehyɛe yi fii ase afe 29. Saa bere no na wɔbɔɔ Yesu asu na wɔsraa no sɛ Yehowa honhom fam asɔrefie no Sɔfo Panyin.—Hebrifoɔ 9:11, 12.\nƐsɛ sɛ Yehowa nkurɔfo yi no ayɛ seesei ara, wɔ asase so ha yi ara\n4, 5. (a) Sɛnea Dwom 99 kyerɛ no, dɛn na Yehowa asomfo anokwafo pɛ sɛ wɔyɛ? (b) Asɛm bɛn na ɛsɛ sɛ yɛbisa yɛn ho?\n4 Yɛda Onyankopɔn ase paa sɛ wayɛ nokware som ho nhyehyɛe ama yɛn. Yɛka Yehowa din ne agyede a ɛsom bo paa a ɔde akyɛ yɛn no ho asɛm kyerɛ nkurɔfo de kyerɛ ho anisɔ. Ɛnnɛ yɛdi ahurusi sɛ nokware Kristofo bɛboro ɔpepem nwɔtwe reyi Yehowa ayɛ da biara! Bere a ɔsom ahorow mufo di mfomso susu sɛ, sɛ wɔwu a wɔbɛkɔ soro akɔyi Onyankopɔn ayɛ no, Yehowa nkurɔfo nim sɛ ɛhia sɛ wɔyi no ayɛ seesei ara, wɔ asase so ha yi ara.\n5 Sɛ yɛyi Yehowa ayɛ a, na yɛresuasua Onyankopɔn asomfo anokwafo a Dwom 99:1-3, 5 ka wɔn ho asɛm no. (Kenkan.) Mmarima anokwafo te sɛ Mose, Aaron, ne Samuel yeree wɔn ho boaa nhyehyɛe a Onyankopɔn yɛ maa nokware som tete no. (Dwom 99:6, 7) Ɛnnɛ, ansa na Kristofo a wɔasra wɔn a wɔwɔ asase so no bɛkɔ soro ne Yesu akɔsom sɛ asɔfo no, wɔde nokwaredi som Yehowa wɔ honhom fam asɔrefie no fã a ɛwɔ asase so no mu. “Nnwan foforɔ” ɔpepem pii nso de nokwaredi reboa wɔn. (Yohane 10:16) Akuw mmienu yi nyinaa de baakoyɛ resom Yehowa. Nanso ɛsɛ sɛ yɛn mu biara bisa ne ho sɛ, ‘Mede m’ahoɔden nyinaa reboa nhyehyɛe a Yehowa ayɛ ama nokware som no anaa?’\nNEA ƐBƐMA YƐAHU WƆN A WƆRESOM WƆ ONYANKOPƆN HONHOM FAM ASƆREFIE HƆ\n6, 7. Ɔhaw bɛn na ɛsɔree wɔ tete Kristofo asafo no mu, na ɛduu afe 1919 no, dɛn na ɛsii?\n6 Bere a wɔtee Kristofo asafo no, anni mfe 100 mpo na ɔwae fii ase sɛnea na wɔaka ho asɛm ato hɔ no. (Asomafoɔ Nnwuma 20:28-30; 2 Tesalonikafoɔ 2:3, 4) Ɛno akyi no, ɛbɛyɛɛ den paa sɛ obi bɛhu wɔn a wɔyɛ Onyankopɔn asomfo anokwafo. Mfe pii twaam ansa na Yehowa rema Yesu akyerɛ wɔn a wɔresom Onyankopɔn ankasa wɔ Yehowa honhom fam asɔrefie hɔ.\n7 Ɛduu afe 1919 no, wɔn a Onyankopɔn agye wɔn atom a wɔresom wɔ ne honhom fam asɔrefie no bɛdaa adi pefee. Ná wɔayɛ nsakrae sɛnea ɛbɛyɛ a Yehowa bɛgye wɔn som atom. (Yesaia 4:2, 3; Malaki 3:1-4) Enti anisoadehu a ɔsomafo Paulo nyae mfe pii a na atwam no fii ase baa mu.\n8, 9. “Paradise” bɛn na Paulo huu wɔ anisoadehu mu no?\n8 Wɔaka anisoadehu a Paulo nyae no ho asɛm wɔ 2 Korintofoɔ 12:1-4. (Kenkan.) Yehowa kyerɛɛ Paulo biribi a ɛbɛba daakye wɔ saa anisoadehu no mu. “Paradise” bɛn na Paulo hui no? Nea ɛdi kan, ɛbɛtumi akyerɛ Paradise a ɛbɛba asase so nnansa yi ara no. (Luka 23:43) Nea ɛto so mmienu, ɛbɛtumi agyina hɔ ama honhom fam paradise a ɛdi mũ a ɛbɛba wiase foforo no mu no. Afei, nea ɛto so mmiɛnsa, ɛbɛtumi akyerɛ tebea papa a ɛwɔ soro wɔ “Onyankopɔn paradise” no mu.—Adiyisɛm 2:7.\n9 Ɛnneɛ, adɛn nti na Paulo kaa sɛ “ɔtee nsɛm a wɔmmɔ soɔ a mmara mma ho kwan sɛ onipa ka”? Efisɛ na bere nsoe sɛ ɔbɛkyerɛkyerɛ nneɛma a ɛyɛ nwonwa a ɔhui wɔ anisoadehu mu no nyinaa mu. Nanso, ɛnnɛ Yehowa ama yɛn kwan ma yɛka nhyira a ne nkurɔfo nya seesei ara no ho asɛm kyerɛ afoforo!\n10. Adɛn nti na honhom fam paradise no ne honhom fam asɔrefie no nyɛ ade koro?\n10 Yɛtaa ka honhom fam paradise ho asɛm, nanso ɛyɛ dɛn? Ɛyɛ asomdwoe soronko a ɛwɔ yɛne Onyankopɔn ne yɛn nuanom ntam. Enti ɛsono honhom fam paradise ɛnna ɛsono honhom fam asɔrefie no. Honhom fam asɔrefie no yɛ nokware som ho nhyehyɛe a Onyankopɔn ayɛ. Ɛnna honhom fam paradise no ma yɛhu wɔn a Onyankopɔn agye wɔn atom pefee a wɔresom no wɔ ne honhom fam asɔrefie hɔ no.—Malaki 3:18.\n11. Hokwan bɛn na yɛanya nnɛ?\n11 Ɛyɛ anigyesɛm sɛ yɛahu sɛ efi afe 1919 reba no, Yehowa ama nnipa a wɔnyɛ pɛ kwan sɛ wɔmmoa mma wɔnhyehyɛ honhom fam paradise no, wɔnhyɛ mu den, na wɔntrɛw mu. Woreboa ma wɔayɛ adwuma kɛse yi? W’ani sɔ sɛ woanya hokwan ne Yehowa reyɛ adwuma de ahyɛ no anuonyam wɔ asase so anaa?\nYEHOWA AMA N’AHYEHYƐDE NO AYƐ FƐ PAA\n12. Yɛyɛ dɛn hu sɛ Yesaia 60:17 abam? (Hwɛ mfoni a ɛwɔ adesua yi mfiase no.)\n12 Odiyifo Yesaia ka too hɔ sɛ wɔbɛyɛ nsakrae akɛse wɔ Onyankopɔn ahyehyɛde no fã a ɛwɔ asase so no mu. (Kenkan Yesaia 60:17.) Kristofo a wɔyɛ mmofra ne wɔn a wɔaba asafo no mu foforo akenkan saa nsakrae yi ho asɛm, anaa wɔate ho asɛm kɛkɛ. Nanso anuanom mmarima ne mmaa pii ahu sɛnea saa nsakrae akɛse yi te ankasa! Saa asomfo anokwafo yi gye di paa sɛ Onyankopɔn nam yɛn Hene Yesu so rekyerɛ N’ahyehyɛde no kwan! Sɛ yɛtie saa Kristofo yi suahu ahorow a, ɛbɛhyɛ gyidi ne ahotoso a yɛwɔ wɔ Yehowa mu no den.\nHonhom fam paradise no yɛ asomdwoe soronko a ɛwɔ nokware Kristofo ntam\n13. Sɛnea Dwom 48:12-14 kyerɛ no, dɛn na ɛsɛ sɛ yɛyɛ?\n13 Ɛsɛ sɛ nokware Kristofo nyinaa ka Yehowa ahyehyɛde no ho asɛm kyerɛ afoforo. Ɛwom mpo sɛ yɛte Satan wiase bɔne yi mu deɛ, nanso asomdwoe ne baakoyɛ wɔ yɛne yɛn nuanom ntam. Wei yɛ anwonwade kɛse! Ɛsɛ sɛ yɛde anigye ka Yehowa ahyehyɛde no ne honhom fam paradise no ho asɛm kyerɛ “nkyirimma”!—Kenkan Dwom 48:12-14.\n14, 15. Afe 1970 akyi no, nsakrae bɛn na wɔyɛe, na ɔkwan bɛn so na aboa ahyehyɛde no?\n14 Wɔn a wɔn mfe akɔ anim a wɔwɔ yɛn asafo ahorow mu no pii ankasa ahu nsakrae a ama Yehowa ahyehyɛde no fã a ɛwɔ asase so no ayɛ fɛ paa no. Wɔkae sɛ bere bi na yɛnni mpanyimfo kuw wɔ asafo no mu, na mmom asafo somfo. Wɔkae nso sɛ kan no, na onipa baako na ɔhwɛ baa dwumadibea so, na mmom ɛnyɛ Baa Boayikuw. Saa ara nso na wɔkae sɛ na Ɔwɛn Aban Asafo no titenani na ɔde akwankyerɛ ma, na ɛnyɛ Yehowa Adansefo Akwankyerɛ kuw no. Ɛwom sɛ na saa anuanom yi nyinaa wɔ aboafo a wɔdi nokware deɛ, nanso na onipa baako na ɛkame ayɛ sɛ ɔsi biribiara ho gyinae wɔ asafo ahorow mu, baa dwumadibea ahorow, ne wiase nyinaa adwumayɛbea ti hɔ. Wɔyɛɛ nsakrae afe 1970 maa mpanyimfo kuw sisii gyinae wɔ asafo ahorow mu sen sɛ onipa baako pɛ bɛyɛ saa.\n15 Adɛn nti na saa nsakrae yi aboa ahyehyɛde no? Nea enti a aboa ne sɛ ɛgyina Kyerɛwnsɛm mu ntease a ɛdi mũ so. Sɛ́ anka onipa baako bɛsi biribiara ho gyinae no, anuanom mpanyimfo nyinaa, anaa ‘nnipa a Yehowa de wɔn ama sɛ akyɛde’ no de su pa ahorow a wɔwɔ no boa asafo no.—Efesofoɔ 4:8; Mmebusɛm 24:6.\nYehowa rema nnipa a wɔwɔ wiase nyinaa akwankyerɛ a ɛbɛboa wɔn (Hwɛ nkyekyɛm 16, 17)\n16, 17. Nsakrae bɛn na wɔayɛ no nnansa yi a w’ani agye ho, na dɛn ntia?\n16 Wo deɛ hwɛ nsakrae a wɔayɛ nnansa yi wɔ sɛnea wɔyɛ yɛn nwoma ahorow, sɛnea emu nsɛm te, ne sɛnea yɛkyekyɛ no no ho. Yɛn ani gye ho sɛ yɛde nwoma a ɛyɛ fɛ na ɛbɛboa nkurɔfo bɛma wɔ asɛnka mu. Afei nso, susu sɛnea yɛnam abɛɛfo kwan so reka asɛmpa no ho hwɛ. Ebi ne sɛ, yɛnam jw.org wɛbsaet no so reboa nkurɔfo pii. Sɛ yɛhwɛ nsakrae yi nyinaa a, yɛhu sɛ Yehowa dwene nnipa ho paa, na ɔdɔ wɔn.\nYɛda Yehowa ase paa sɛ wama yɛanya Bible sukuu pii a ɛtete yɛn\n17 Yɛn ani sɔ nsakrae a wɔayɛ wɔ asafo nhyiam ahorow mu no nso. Wɔayɛ nsakrae yi sɛnea ɛbɛyɛ a yɛbɛnya bere ayɛ abusua som anaa yɛn ankasa adesua. Bio nso, yɛn ani sɔ nsakrae a wɔayɛ wɔ ɔmansin ne ɔmantam nhyiam mu no. Yɛhu sɛ yɛn nhyiam ahorow no retu mpɔn afe biara! Yɛda Yehowa ase paa nso sɛ wama yɛanya Bible sukuu pii a ɛtete yɛn. Nsakrae yi nyinaa ma yɛhu paa sɛ Yehowa rekyerɛ n’ahyehyɛde no kwan, na ɔma honhom fam paradise no kɔ so yɛ fɛ paa!\nSƐNEA YƐBOA MA HONHOM FAM PARADISE NO KƆ SO YƐ FƐ\n18, 19. Yɛbɛyɛ dɛn aboa ma honhom fam paradise no akɔ so ayɛ fɛ?\n18 Yehowa de hokwan ama yɛn sɛ yɛmmoa mma honhom fam paradise no nkɔ so nyɛ fɛ. Nanso yɛbɛyɛ dɛn ayɛ saa? Ɛne sɛ yɛde nsi bɛka Ahenni no ho asɛmpa na yɛama nnipa pii abɛyɛ Yesu asuafo. Bere biara a yɛbɛboa obi ma wabɛyɛ Onyankopɔn somfo no, na yɛreboa ma honhom fam paradise no mu atrɛ.—Yesaia 26:15; 54:2.\n19 Sɛ yɛyere yɛn ho da Kristo su adi da biara a, ɛno nso boa ma honhom fam paradise no kɔ so yɛ fɛ. Wei boa ma afoforo ani gye honhom fam paradise no ho kɛse. Mpɛn pii no, ɛnyɛ Bible mu nimdeɛ a yɛwɔ na ɛma afoforo ani gye ahyehyɛde no ho, na saa ara nso na ɛnyɛ ɛno na ɛtwe nkurɔfo bɛn Yehowa ne Yesu, na mmom ɛyɛ suban pa a yɛda no adi ne asomdwoe a ɛwɔ yɛn ntam no.\nWobɛtumi aboa ma honhom fam paradise no mu atrɛ (Hwɛ nkyekyɛm 18, 19)\n20. Sɛnea Mmebusɛm 14:35 kyerɛ no, dɛn na ɛsɛ sɛ yɛde si yɛn ani so sɛ yɛbɛyɛ?\n20 Sɛ Yehowa ne Yesu hu sɛnea yɛn honhom fam paradise no yɛ fɛ nnɛ a, wɔn ani gye paa. Anigye a yɛnya nnɛ bere a yɛma honhom fam paradise no kɔ so yɛ fɛ no, yɛ anigye a daakye yɛbɛnya bere a yɛrema asase adan paradise no ho biribi ketewaa bi. Ɛsɛ sɛ bere nyinaa yɛkae asɛm a ɛwɔ Mmebusɛm 14:35 no. Ɛka sɛ: “Akoa a ɔwɔ nhunumu ma ɔhene ani gye.” Momma yɛnyɛ adwumaden mma yɛn honhom fam paradise no nkɔ so nyɛ fɛ mfa nkyerɛ sɛ yɛyɛ anyansafo!\nOnyankopɔn “nan ntiasoɔ”: Saa asɛm yi gyina hɔ ma asase no. Wɔde gyina hɔ ma tete asɔrefie a na ɛwɔ Yerusalem no nso\nHonhom fam asɔrefie: Ɛyɛ nhyehyɛe a Yehowa ayɛ a ɛma yɛtumi som no wɔ ɔkwan a ɛsɔ n’ani so\nHonhom fam paradise: Ɛyɛ asomdwoe soronko a ɛwɔ yɛne Yehowa ne yɛn nuanom ntam\nƆWƐN-ABAN—NEA ADESUA NSƐM WOM July 2015


Sɛnea Wɔda Ɔdɔ Ne Atɛntrenee Adi Wɔ Kristofo Asafo No Mu | Ɔwɛn-Aban Adesua\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 18\n“Monkɔ so mmoa mo ho mo ho wɔ nneɛma a emu yɛ duru mu na monam so awie Kristo mmara no so di.”—GAL. 6:2.\nDWOM 12 Otumfoɔ, Yehowa Nyankopɔn\n1. Nneɛma mmienu bɛn na ɛsɛ sɛ yɛkae?\nYEHOWA NYANKOPƆN dɔ n’asomfo. Wadɔ wɔn fi tete, na ɔbɛkɔ so adɔ wɔn. Ɔdɔ atɛntrenee nso. (Dw. 33:5) Enti ɛsɛ sɛ yɛkae nneɛma mmienu yi: (1) Sɛ nkurɔfo ne Yehowa asomfo anni no yiye a, ɛyɛ no yaw. (2) Ɔbɛhwɛ abu atɛntrenee ama wɔn. Adesua nsɛm a ɛtoatoa so no mu nea edi kan no, * yehui sɛ Mmara a Onyankopɔn nam Mose so de maa Israelfo no, na egyina ɔdɔ so. Ɛmaa nkurɔfo yɛɛ nea ɛteɛ, na ɛmaa wɔne obiara dii no yiye, ne titiriw no, nkurɔfo a wɔn ankasa ntumi mmɔ wɔn ho ban no. (Deut. 10:18) Mose Mmara no ma yehu sɛ Yehowa dwen n’asomfo ho pa ara.\n2. Nsɛmmisa bɛn na yɛbɛma ho mmuae?\n2 Bere a wɔhyehyɛɛ Kristofo asafo no afe 33 Y.B. no, Mose Mmara no baa awiei. Enti, na wei kyerɛ sɛ Kristofo rennya mmara biara a egyina ɔdɔ so a ɛbɛma atɛntrenee ayɛ adwuma na abɔ wɔn ho ban anaa? Ná wobenya bi! Kristofo nyaa mmara foforo bi. Adesua yi mu no, yebedi kan ahwɛ saa mmara no. Ɛno akyi no, yɛbɛma nsɛmmisa a edidi so yi ho mmuae: Adɛn nti na yebetumi aka sɛ ɔdɔ na wogyinaa so hyehyɛɛ saa mmara no? Adɛn nti na yebetumi aka sɛ saa mmara no ma atɛntrenee yɛ adwuma? Sɛnea saa mmara no kyerɛ no, sɛn na ɛsɛ sɛ wɔn a wɔwɔ tumi ne afoforo di?\nDƐN NE “KRISTO MMARA NO”?\n3. Sɛnea Galatifo 6:2 ka no, dɛn ne “Kristo mmara no”?\n3 Kenkan Galatifo 6:2. Kristofo hyɛ “Kristo mmara no” ase. Yesu ankyerɛw mmara nsɛm amma n’akyidifo, na mmom ɔmaa wɔn akwankyerɛ, ahyɛde, ne nnyinasosɛm a wɔde bɛbɔ wɔn bra. Biribiara a Yesu kyerɛkyerɛe no, ɛno ne “Kristo mmara no.” Yebehu mmara no ho nsɛm pii wɔ nkyekyɛm a edi hɔ no mu.\n4-5. Akwan bɛn na Yesu faa so kyerɛkyerɛe, na bere bɛn na ɔkyerɛkyerɛe?\n4 Akwan bɛn na Yesu faa so kyerɛkyerɛe? Nea edi kan, ɔnam ne kasa so na ɔkyerɛkyerɛe. Ná ne nsɛm ka koma, efisɛ ɛmaa nkurɔfo huu nokwasɛm a ɛfa Onyankopɔn ho, na ɛma wohuu nea enti pa ara a nnipa te ase. Afei nso, ɛma wohui sɛ Onyankopɔn Ahenni no na ebeyi amane a nnipa rehu nyinaa afi hɔ. (Luka 24:19) Yesu de ne nhwɛso nso kyerɛkyerɛe. Ɔnam n’abrabɔ so maa n’akyidifo huu sɛnea ɛsɛ sɛ wɔbɔ wɔn bra.—Yoh. 13:15.\n5 Bere bɛn na Yesu kyerɛkyerɛe? Ɔkyerɛkyerɛe bere a na ɔreyɛ ne som adwuma wɔ asase so no. (Mat. 4:23) Ne wusɔre akyi pɛɛ nso, ɔkyerɛkyerɛɛ n’akyidifo no. Nhwɛso bi ni. Oyii ne ho adi kyerɛɛ n’asuafo bi. Ɛbɛyɛ sɛ na wɔn dodow boro 500. Ɔmaa wɔn ahyɛde sɛ ‘wɔnkɔyɛ asuafo.’ (Mat. 28:19, 20; 1 Kor. 15:6) Bere a Yesu a ɔyɛ asafo no ti san kɔɔ soro no, ɔkɔɔ so de akwankyerɛ maa n’asuafo no. Ɛho nhwɛso ni. Bɛyɛ afe 96 Y.B. no, Kristo ka kyerɛɛ ɔsomafo Yohane sɛ ɔnhyɛ Kristofo a wɔasra wɔn no nkuran, na ontu wɔn fo.—Kol. 1:18; Adi. 1:1.\n6-7. (a) Yesu nkyerɛkyerɛ no, ɛhe na wɔakyerɛw no? (b) Dɛn na yɛyɛ de kyerɛ sɛ yedi Kristo mmara no so?\n6 Yesu nkyerɛkyerɛ no, ɛhe na wɔakyerɛw no? Nsɛm a Yesu kae ne nneɛma a ɔyɛe wɔ asase so no, wɔakyerɛw pii wɔ Nsɛmpa nnan no mu. Adwene a na Yesu wɔ wɔ nneɛma ho no, Kristofo Hela Kyerɛwnsɛm a aka no boa yɛn ma yehu no yiye, efisɛ wɔn a wɔkyerɛwee no, honhom kronkron na ɛboaa wɔn, na na wɔwɔ “Kristo adwene.”—1 Kor. 2:16.\n7 Asuade: Biribiara a yɛyɛ wɔ yɛn asetena mu no, Yesu nkyerɛkyerɛ boa yɛn. Kristo mmara no, ɛka biribiara a yɛyɛ wɔ fie, wɔ adwuma mu anaa sukuu mu, ne asafo no mu. Sɛ yɛkenkan Kristofo Hela Kyerɛwnsɛm no na yedwinnwen ho a, yehu Kristo mmara no. Sɛ yɛde akwankyerɛ ne nnyinasosɛm a ɛwɔ Kristofo Hela Kyerɛwnsɛm no mu bɔ yɛn bra na yedi ahyɛde a ɛwom no so a, na yɛredi Kristo mmara no so. Sɛ yedi Kristo mmara no so a, na yɛretie yɛn Nyankopɔn Yehowa a ɔwɔ ɔdɔ no, efisɛ ne nkyɛn na nea Yesu kyerɛkyerɛe no nyinaa fi.—Yoh. 8:28.\nMMARA A EGYINA ƆDƆ SO\n8. Dɛn na Kristofo mmara no gyina so?\n8 Sɛ nkurɔfo te ofie a wɔasi no yiye na ne nnyinaso yɛ den mu a, ɛma wɔte nka sɛ wɔwɔ ahobammɔ na wɔn koma tɔ wɔn yam. Saa ara na mmara pa a ɛwɔ nnyinaso a edi mũ no, ɛma wɔn a wɔde bɔ wɔn bra no te nka sɛ wɔwɔ ahobammɔ na wɔn koma tɔ wɔn yam. Kristo mmara no wɔ nnyinaso a edi mũ pa ara; saa nnyinaso no ne ɔdɔ. Adɛn nti na yebetumi aka saa?\nSɛ yɛne afoforo di no ɔdɔ so a, na yɛredi “Kristo mmara no” so (Hwɛ nkyekyɛm 9-14) *\n9-10. Nhwɛso ahorow bɛn na ɛkyerɛ sɛ biribiara a Yesu yɛe no gyina ɔdɔ so, na dɛn na yebetumi ayɛ de asuasua no?\n9 Nea edi kan, biribiara a Yesu yɛe no, ɔdɔ na ɛma ɔyɛe. Esiane sɛ na Yesu dɔ afoforo nti, na nkurɔfo taa yɛ no mmɔbɔ, anaa na ne yam taa hyehye no ma wɔn. Enti, Yesu yam hyehyee no ma ɔkyerɛkyerɛɛ nnipakuw no, ɔsaa ayarefo yare, ɔmaa wɔn a ɔkɔm de wɔn aduan, na onyanee awufo. (Mat. 14:14; 15:32-38; Mar. 6:34; Luka 7:11-15) Ɛwom sɛ saa nneɛma yi a Yesu yɛe no, ɛma ɔbrɛe pa ara na egyee ne bere pii de, nanso oyii ne yam de nea afoforo hia dii n’ankasa de anim. Ade a ɛsen biara a Yesu yɛe de daa ne dɔ adi ne sɛ ɔde ne nkwa bɔɔ afɔre maa afoforo.—Yoh. 15:13.\n10 Asuade: Sɛ yɛde nea afoforo hia di kan a, na yɛresuasua Yesu. Yebetumi nso anya ayamhyehye ama nkurɔfo a wɔwɔ yɛn asasesin mu de asuasua Yesu. Sɛ ayamhyehye a ɛte saa ma yɛka asɛmpa no kyerɛ nkurɔfo na yɛkyerɛkyerɛ wɔn a, na yɛredi Kristo mmara no so.\n11-12. (a) Dɛn na ɛma yehu sɛ Yehowa dwen yɛn ho pa ara? (b) Yɛbɛyɛ dɛn asuasua ɔdɔ a Yehowa wɔ no bi?\n11 Nea ɛto so mmienu, Yesu ma yehuu ɔdɔ a n’Agya wɔ. Bere a na Yesu reyɛ ne som adwuma wɔ asase so no, ɔma yehui sɛ Yehowa dwen n’asomfo ho pa ara. Nea Yesu kyerɛkyerɛe no bi ne sɛ: Yɛn mu biara som bo ma yɛn soro Agya no. (Mat. 10:31) Sɛ Yehowa somfo bi yɛ bɔne na onu ne ho, na ɔsan ba asafo no mu a, Yehowa de anigye gye no fɛw so. (Luka 15:7, 10) Yehowa de ne Ba no ama yɛn sɛ agyede de akyerɛ sɛ ɔdɔ yɛn.—Yoh. 3:16.\n12 Asuade: Yɛbɛyɛ dɛn asuasua ɔdɔ a Yehowa wɔ no bi? (Efe. 5:1, 2) Ɛsɛ sɛ yebu yɛn nua Kristoni biara sɛ ɔsom bo, na sɛ “oguan a wayera” san ba Yehowa nkyɛn a, yɛde anigye gye no fɛw so. (Dw. 119:176) Sɛ yetu yɛn ho ma boa yɛn nuanom Kristofo bere a wɔwɔ ahohia mu a, yɛma wohu sɛ yɛdɔ wɔn. (1 Yoh. 3:17) Sɛ yɛne afoforo di no ɔdɔ so a, na yɛredi Kristo mmara no so.\n13-14. (a) Sɛnea Yohane 13:34, 35 ka no, ahyɛde bɛn na Yesu kaa sɛ n’akyidifo no nni so, na adɛn nti na wei yɛ ahyɛde foforo? (b) Dɛn na yɛyɛ de kyerɛ sɛ yedi ahyɛde foforo yi so?\n13 Nea ɛto so mmiɛnsa, Yesu ka kyerɛɛ n’akyidifo sɛ wonyi wɔn yam nna ɔdɔ adi. (Kenkan Yohane 13:34, 35.) Saa ahyɛde a Yesu de mae no yɛ foforo. Nea enti a ɛte saa ne sɛ, ɛhwehwɛ sɛ Kristofo da ɔdɔ adi wɔ ɔkwan soronko so. Nanso, Mmara a Onyankopɔn de maa Israelfo no de, na ɛnhwehwɛ sɛ wɔyɛ saa. Ahyɛde foforo no ne sɛ: Ɛsɛ sɛ yɛdɔ yɛn nuanom Kristofo sɛnea Yesu dɔɔ yɛn no. Saa ahyɛde no hwehwɛ sɛ yeyi yɛn yam da ɔdɔ adi. * Ɛsɛ sɛ yɛdɔ yɛn nuanom sen sɛnea yɛdɔ yɛn ho. Sɛnea Yesu yɛ maa yɛn no, ɛsɛ sɛ yɛdɔ yɛn nuanom araa ma sɛ ɛho behia sɛ yɛde yɛn nkwa bɔ afɔre ma wɔn a, yɛbɛyɛ saa.\n14 Asuade: Dɛn na yɛyɛ de kyerɛ sɛ yedi ahyɛde foforo yi so? Ɛne sɛ, yɛde yɛn bere, yɛn ahoɔden, ne yɛn ahode bɛboa yɛn nuanom. Yɛdɔ yɛn nuanom araa ma ɛnyɛ yɛn nkwa nko ara na yɛde bɛbɔ afɔre ama wɔn, na mmom yɛbɛyɛ nneɛma nketenkete nso ama wɔn. Ebi ne sɛ, yɛbɛkɔ akɔfa onua anaa onuawa bi a n’ani afi akɔ asafo nhyiam daa, anaa yebefi yɛn pɛ mu agyae nneɛma bi a yɛn ani gye ho akyi di sɛnea ɛbɛma yɛn dɔfo bi ani agye. Ebi nso ne sɛ, yebegyae yɛn nnwuma agu hɔ kakra akɔboa nkurɔfo a atoyerɛnkyɛm ama wɔn ho akyere wɔn. Yɛyɛ saa a, na yɛredi Kristo mmara no so. Afei nso, yɛyɛ saa a, na yɛreboa ama asafo a yɛwom no ayɛ baabi a asomdwoe wɔ, na ama asafo no muni biara koma atɔ ne yam.\nMMARA A ƐMA ATƐNTRENEE YƐ ADWUMA\n15-17. (a) Ɔkwan bɛn so na nneɛma a Yesu yɛe ma yehu sɛ ɔpɛ atɛntrenee? (b) Yɛbɛyɛ dɛn asuasua Yesu?\n15 Bible mu no, nea “atɛntrenee” kyerɛ pa ara ne sɛ yɛbɛyɛ nea ɛteɛ wɔ Onyankopɔn ani so, na yɛrenyɛ nyiyim. Adɛn nti na yebetumi aka sɛ Kristo mmara no ma atɛntrenee yɛ adwuma?\nNá Yesu bu mmea, na ɔne wɔn dii no yiye; wɔn a na afoforo bu wɔn animtiaa mpo, ɔne wɔn dii no yiye (Hwɛ nkyekyɛm 16) *\n16 Nea edi kan, yɛnhwɛ sɛnea nneɛma a Yesu yɛe ma yehu sɛ na ɔpɛ atɛntrenee. Yesu bere so no, na Yudasom mu akannifo no tan nkurɔfo a wɔnyɛ Yudafo. Afei nso, na wobu Yudafo a wɔnkɔɔ nyamesom sukuu no animtiaa, na na wommu mmea. Nanso, Yesu ne obiara dii no yiye; wanyɛ nyiyim antia obiara. Nkurɔfo a wɔnyɛ Yudafo a wonyaa ne mu gyidi no, wampo wɔn. (Mat. 8:5-10, 13) Ɔkaa asɛmpa no kyerɛɛ obiara, asikafo ne ahiafo; wanyɛ nyiyim. (Mat. 11:5; Luka 19:2, 9) Ɔne mmea anni no atirimɔden so, na wankasa antia wɔn da. Mmom, na obu mmea, na ɔne wɔn dii no yiye, na wɔn a na afoforo bu wɔn animtiaa mpo, saa ara na ɔne wɔn dii.—Luka 7:37-39, 44-50.\n17 Asuade: Sɛ yɛka asɛmpa no kyerɛ obiara a obetie na yɛanyɛ nyiyim a, na yɛresuasua Yesu. Yɛrenhwɛ sɛ onipa no yɛ sikani anaa ohiani, na saa ara nso na yɛrenhwɛ ɔsom a ɔwom. Kristofo mmarima suasua Yesu, enti wobu mmea. Yɛyɛ saa nneɛma yi a, na yɛredi Kristo mmara no so.\n18-19. Dɛn na Yesu ka faa atɛntrenee ho, na dɛn na yesua fi ne nkyerɛkyerɛ mu?\n18 Nea ɛto so mmienu, yɛnhwɛ nea Yesu ka faa atɛntrenee ho. Ɔkyerɛkyerɛɛ n’akyidifo no nnyinasosɛm a ɛbɛboa wɔn ama wɔne afoforo adi no yiye. Wo de, yɛnhwɛ Yesu asɛm a ɛne sɛ biribiara a yɛpɛ sɛ afoforo yɛ ma yɛn no, yɛnyɛ saa ara mma wɔn no. (Mat. 7:12) Yɛn nyinaa pɛ sɛ afoforo ne yɛn di no yiye. Enti, ɛsɛ sɛ yɛn nso yɛne afoforo di no yiye. Sɛ yɛyɛ saa a, ebia ɛbɛma wɔne yɛn adi no yiye. Na sɛ obi ne yɛn adi no yayaayaw bere a yɛnyɛɛ no hwee nso ɛ? Yesu san ka kyerɛɛ n’akyidifo sɛ wonnya ahotoso sɛ Yehowa ‘bebu atɛntrenee ama wɔn a wɔteɛm frɛ no awia ne anadwo no.’ (Luka 18:6, 7) Yebetumi aka sɛ saa asɛm no yɛ bɔhyɛ a ɛkyerɛ sɛ: Yɛn Nyankopɔn a obu atɛntrenee no nim sɔhwɛ a yɛrefa mu wɔ nna a edi akyiri yi mu, na ne bere so a, obebu atɛntrenee ama yɛn.—2 Tes. 1:6.\n19 Asuade: Sɛ yɛde nnyinasosɛm a Yesu kyerɛkyerɛe no yɛ adwuma a, yɛne afoforo bedi no yiye. Sɛ afoforo ne yɛn adi no yayaayaw wɔ Satan wiase yi mu a, yebetumi anya awerɛkyekye, efisɛ yenim sɛ Yehowa bebu atɛntrenee ama yɛn.\nSƐN NA ƐSƐ SƐ WƆN A WƆWƆ AFOFORO SO TUMI NO NE WƆN DI?\n20-21. (a) Sɛn na ɛsɛ sɛ wɔn a wɔwɔ afoforo so tumi no ne wɔn di? (b) Dɛn na okunu bɛyɛ de akyerɛ sɛ oyi ne yam dɔ ne yere, na sɛn na ɛsɛ sɛ agya ne ne mma di?\n20 Sɛnea Kristo mmara no kyerɛ no, sɛn na ɛsɛ sɛ wɔn a wɔwɔ afoforo so tumi no ne wɔn di? Esiane sɛ ɔdɔ na wogyinaa so hyehyɛɛ Kristo mmara no nti, ɛsɛ sɛ wɔn a wɔwɔ afoforo so tumi no di wɔn a wɔhyɛ wɔn ase no ni, na wɔne wɔn di wɔ ɔdɔ mu. Ɛsɛ sɛ wɔkae sɛ Kristo pɛ sɛ yɛda ɔdɔ adi wɔ biribiara mu.\n21 Abusua mu. Ɛsɛ sɛ okunu dɔ ne yere “sɛnea Kristo nso yɛ asafo no.” (Efe. 5:25, 28, 29) Kristo yii ne yam daa ɔdɔ adi, na ɛsɛ sɛ okunu suasua no na ɔde nea ne yere hia ne nea n’ani gye ho di kan. Ebia ɛbɛyɛ den ama mmarima bi sɛ wɔbɛda ɔdɔ a ɛte saa adi. Nea enti a ɛte saa ne sɛ, ebia wɔtetee wɔn wɔ abusua bi a emufo nna ɔdɔ adi anaa wɔne afoforo nni no yiye mu. Ebia ɛbɛyɛ den ama wɔn sɛ wɔbɛsesa subammɔne a ɛte saa, nanso ɛsɛ sɛ wɔyɛ saa na ama wɔatumi adi Kristo mmara no so. Sɛ okunu yi ne yam dɔ ne yere a, ɛma ne yere nya obu ma no. Agya a ɔdɔ ne mma pa ara renyɛ biribi anaa ɔrenkeka nsɛm bi a ɛbɛma ne mma werɛ ahow anaa wɔadi yaw da. (Efe. 4:31) Mmom, nea ɛbɛyɛ na ne mma koma atɔ wɔn yam na wɔate nka sɛ wɔwɔ ahobammɔ no, ɔma wohu sɛ ɔdɔ wɔn, na n’ani sɔ wɔn. Sɛ agya bi te saa a, ɛma ne mma dɔ no, na wonya ne mu ahotoso.\n22. Sɛnea 1 Petro 5:1-3 ka no, “nguan” no yɛ hena dea, na ɛsɛ sɛ wɔne wɔn di no sɛn?\n22 Asafo mu. Ɛsɛ sɛ asafo mu mpanyimfo kae sɛ “nguan” no nyɛ wɔn dea. (Yoh. 10:16; kenkan 1 Petro 5:1-3.) Saa nsɛm yi, “Onyankopɔn nguankuw,” ne “Onyankopɔn agyapade” kae asafo mu mpanyimfo sɛ nguankuw no yɛ Yehowa dea. Yehowa pɛ sɛ mpanyimfo no ne ne nguan di wɔ ɔdɔ mu, na wonya ayamhyehye ma wɔn. (1 Tes. 2:7, 8) Asafo mu mpanyimfo a wɔhwɛ Yehowa nguan so wɔ ɔdɔ mu no nya n’anim dom. Ɛma anuanom dɔ asafo mu mpanyimfo a wɔte saa no nso, na wonya obu ma wɔn.\n23-24. (a) Sɛ asafo no muni bi yɛ bɔne a emu yɛ duru a, asɛyɛde bɛn na asafo mu mpanyimfo no wɔ? (b) Asafo mu mpanyimfo redi nsɛm a ɛte saa a, dɛn na ɛsɛ sɛ wosusuw ho?\n23 Sɛ asafo no muni bi yɛ bɔne a emu yɛ duru a, asɛyɛde bɛn na asafo mu mpanyimfo no wɔ? Ɛsono asɛyɛde a asafo mu mpanyimfo a wɔwɔ hɔ nnɛ no wɔ, ɛnna ɛsono atemmufo ne mpanyimfo a na wɔhyɛ Mmara a Onyankopɔn de maa Israelfo ase no nso wɔ. Bere a na Mose Mmara no yɛ adwuma no, ɛnyɛ nsɛm a ɛfa Yehowa som ho nko ara na na atemmufo ne mpanyimfo no di, na mmom na wodi akasakasa a ɛsɔre wɔ nkurɔfo ntam ne nsɛm a ɛfa nsɛmmɔnedi ho. Nanso, Kristo mmara no ase de, sɛ obi yɛ bɔne a, asɛm no fã a ɛfa Yehowa som ho nko ara na mpanyimfo no di. Asafo mu mpanyimfo nim sɛ Onyankopɔn ama aban mpanyimfo tumi sɛ wonni akasakasa a ɛsɔre wɔ nkurɔfo ntam ne nea ɛfa nsɛmmɔnedi ho. Enti aban mpanyimfo no wɔ tumi sɛ wɔtwe nkurɔfo aso; ebi ne sɛ wɔbɛbɔ wɔn ka anaasɛ wɔde wɔn begu afiase.—Rom. 13:1-4.\n24 Sɛ asafo no muni bi yɛ bɔne a emu yɛ duru a, asɛm no fã a ɛfa Yehowa som ho no, sɛn na mpanyimfo no di ho dwuma? Mpanyimfo no de Kyerɛwnsɛm no hwehwɛ asɛm no mu, na wosi ho gyinae. Wɔmma wɔn werɛ mmfi sɛ ɔdɔ na wogyinaa so hyehyɛɛ Kristo mmara no. Ɔdɔ a mpanyimfo no wɔ nti, wosusuw nea edidi so yi ho: Dɛn na ɛsɛ sɛ wɔyɛ de boa asafo no muni bi a obi ayɛ no bɔne? Nea wayɛ bɔne no, ɔdɔ a mpanyimfo no wɔ nti, wosusuw ho hwɛ sɛ: Wanu ne ho anaa? Mpanyimfo no bisa wɔn ho sɛ: Yebetumi aboa no ama ɔne Yehowa ntam asan ayɛ kama anaa?\n25. Dɛn na yebesusuw ho wɔ adesua a edi hɔ no mu?\n25 Hwɛ sɛnea ɛyɛ yɛn dɛ sɛ yɛwɔ Kristo mmara no ase! Sɛ yɛn nyinaa bɔ mmɔden di so a, yɛboa ma asafo a yɛwom no yɛ baabi a emuni biara betumi ate nka sɛ ne nuanom dɔ no, wobu no, na afei ne koma tɔ ne yam. Nanso, “nnipa bɔne” akɔ wɔn anim “wɔ bɔneyɛ mu” wɔ wiase a yɛte mu yi mu. (2 Tim. 3:13) Ɛno nti, ɛsɛ sɛ yɛma yɛn ani da hɔ. Sɛ obi to abofra mmonnaa anaa ɔde nna ho nsɛm teetee no na ɛbɛtɔ Kristofo asafo no anim na wɔreka ho asɛm a, dɛn na wɔbɛyɛ de ada Onyankopɔn atɛntrenee adi? Yebenya saa asɛmmisa no ho mmuae wɔ adesua a edi hɔ no mu.\nDɛn na wogyinaa so hyehyɛɛ Kristo mmara no?\nDɛn na ɛma yehu sɛ Kristo mmara no ma atɛntrenee yɛ adwuma?\nSɛn na ɛsɛ sɛ wɔn a wɔwɔ tumi no ne afoforo di?\n▪DWOM 15 Kamfo Yehowa Abakan No!\n^ nky. 5 Adesua yi ne mmienu a edi hɔ no yɛ adesua asɛm a etwa to wɔ February 2019, Ɔwɛn-Aban mu no ntoaso. Ɛma yehu nea enti a yebetumi anya ahotoso sɛ Yehowa yɛ Onyankopɔn a ɔwɔ ɔdɔ na obu atɛntrenee. Yehowa pɛ sɛ afoforo ne ne nkurɔfo di no yiye, na ɔkyekye wɔn a afoforo ne wɔn anni no yiye wɔ wiase bɔne yi mu no werɛ.\n^ nky. 1 Hwɛ asɛm a wɔato din “Sɛnea Wɔdaa Ɔdɔ Ne Atɛntrenee Adi Wɔ Tete Israel” a ɛbaa February 2019 Ɔwɛn-Aban mu no.\n^ nky. 13 ASƐM BI MU NKYERƐKYERƐMU: Ɔdɔ a yeyi yɛn yam da no adi no, ɛma yedi kan yɛ nea afoforo hia ne nea ɛbɛma wɔn ho atɔ wɔn ma wɔn ansa na yɛayɛ nea yɛn ankasa hia. Yefi yɛn pɛ mu gyae biribi akyi di anaa yɛde biribi kame yɛn ho sɛnea ɛbɛma yɛatumi aboa afoforo anaa yɛama wɔn ho adwo wɔn.\n^ nky. 61 MFONI HO NKYERƐKYERƐMU: Yesu rehwɛ okunafo bi a ne babarima a odi no bakoro awu. Ɛmaa Yesu yam hyehyee no ma onyan aberante no.\n^ nky. 63 MFONI HO NKYERƐKYERƐMU: Yesu redidi wɔ Farisini bi a ne din de Simon fie. Ɔbea bi a ɛbɛyɛ sɛ ɔyɛ aguaman de ne nusu ahohoro Yesu nan ho, de ne ti nwi apopa, na wahwie ngo agu Yesu nan ho. Simon ani annye nea ɔbea no yɛe ho, nanso Yesu kaa bi maa ɔbea no.\nShare Share Sɛnea Wɔda Ɔdɔ Ne Atɛntrenee Adi Wɔ Kristofo Asafo No Mu\nw19 May kr. 2-7\nShare Share ƆWƐN-ABAN—NEA ADESUA NSƐM WOM May 2019